Philippians 1
Hilipi Ebeku' Izesu' Evenele Minani' Nene Geke' Lo-ngedo Paulo' Gizine' Gamazi1 Paulo' nazasi Timoteokisi Izesu' gelekele' ve minusive netise nene makato' mino lengi' O'moso'mi evenele Izesu' Kilisitoda gi'mizi minave Hilipi numuno ebeku' nizani' muki' nesi ido' mono' gizebo vetinesi ido' mono' gonolo' vetinesi lengikumu' nene luhuvo nite' mene nogize-lingiduze. Ningilo. 2 O'moso metehosi ido' Guvetesi ve Izesu' Kilisito' nesi nasahili' i-lingidikesivo ne'mo lengi' muludingu' nene hongu minivo mine lamine' igi minilizave lo O'mosola noluve.
Paulo' Aza Luhuvo Nite' Gize-ngidive Hilipi Alevemu' O'mosola Line' Gamazi3 Naza lengikumu' giluvoni' gamenelo' gamenelo' nene O'moso'nela isaa' neve lo laa' nouve. 4 Ido' a'mine lengikumu' O'mosola laa' nouvongu' nene gamene gamene nolizesi minosavo' nene laa' nouve. 5 Ne'mino laa' nouvoni' nene nanitekumu' ve. Lingine gana' api' igi gamazi lamine' giladoti' mine'mo dizo idise nonida neve a'mine gamazi lamineli'mi gono noduvongu' nene hize ele' i-nidaa' ani' nemu' nene ne'mino O'mosola nolize izo laa' nouve. 6 Naza lengikumu' nene ti' lo gele mu'musi' o nouve: Lengiku' api' ogo gono lamine' nodave O'moso ne'mo nene gono do do vo neivo Izesu' Kilisito' aline' gamenela a'mine gono nene vo pele gehepeve oloseive. 7 Ido' lengi' nene lu'neu' homi do molo nouvoni' ma nene nizanako naza lengikumu' ne'mine lo gele mu'musi' o nouvoni' nene mo lisihe' lamine' o neive. Ee, O'moso'mo nasahili' o-nedo gono nimine' noduvongu' nene lingine mukito' hize ele' i-nidaa' ani' ado' nala' numungu' nouvongu' mesi ido' gamazi lamine' di'mi limaa' aveti gamazi'ine do'mo lemoo gamazi lamine' nene do'mo dizosa a'mine gamazi'mi amuzo've do soto' uvongu' nesi nene hize ele' i-nidaa' ani' nenako nemu' lengi' nene lu'neu' homi do molo nouve. 8 Ee, Izesu' Kilisito' lulo limine' ne'mo do ote-nedavo aza oga' neine' ne'mino mulu'neu' homine lengikumu' nene huhu lo gele nouve. Neve nene mo lamineto' noluvoni' nene O'moso'mo gele neive. 9 Ido' lengikumu' O'mosola luvongu' nene ti' lo laa' nouve: Lingine lutine ngemaa' monovotine nene naba o'mo vo neivo gatine gili nge li inite' ningi hehe laa' monovo di minilizave. 10 Ado' monovo ato ato' muki' ize' mili monovo ma ngivile' igi lamine' gehepeve minani' monovo nene di kegesi ningi dalizado' lisihe' i minilizangumu' nene lingine gatine gili nge li inite' ningi hehe laa' monovo di minilizave lo laa' nouve. Ido' lingine ne'mine ilizadoti' nene Izesu' Kilisito' aline' gamenela nene lingine lutingu' goloso monovo nomivo okodida gamazitinesi nomivo minikevo 11 monovo lisiheli'mi gihile've Izesu' Kilisito' do soto' o-ledaa' neine' nene lengita vai' laavo a'minemu' nene evenelite O'moso di hozi li opo'ni lilizado' lisihe' o mineleseive lo laa' nouve.
Izesu' Kilisito' Gamazi've Lamine' Nene Paulo' Naza Galapuso Numungu' Minuvongukisi Geli Geli Ogo Hize Ele' Ogo Minaa' Nouvoni' Ne'mini Hilipi Aleve Nene A'mine'mine Igi Minilizave Lo Paulo' Line' Gamazi12 Neze zuhokizo, nenita soto' ine' inite' mene gamazi lamineli'mi aka've nene hize tilivoba asi gamazi lamine' hize ele' ine' nenako nemu' nene lingine gililizave lo gelosa nolo-lingimuve. 13 Ee, naza nalato' nouvoni' nene Kilisito'nimu' nouvoni' nenako nene mo soto' o neivo mela Kaesale' numu'velo' gizebo iga' ani' ami pilisi ve mukilitesi ido' evene' linge mukikisi nene mo ningi gili osu' li nizave. 14 Ido' nalato' nouvoni' ne'mo nene leze zuho linge muki' nete nene Guvelesi vemu' gili mu'musi' i minani' nene naba goloso ogavo ingine ngehelele izamivo amuzo mili Kilisito' gamazi nene li soto' iga' nave.
15 Ido' evene' linge malite Kilisito' gamazi've li soto' iga' naani' nene nenikumu' mulu'ningu' goloso o minivo neni' nivile' ilisa nene laa' naani'za linge ma nete Kilisito' gamazi've li soto' iga' naani' nene lu'ine laminetoti' gehepeve li soto' iga' naave. 16 Ee, ingine Kilisito' gamazi've li soto' naani' nene naza nala' numungu' nouvoni' me'mo gamazi lamine' nene alete molo-delive losa O'moso'mo nele'mize molavo nouvongumu' nene gili mini lu'ine nimisa li soto' naaha 17 linge ma meuko luve nete nene gamazi lamine' li soto' naani' nene lu'ine laminetotikovo' naavoba asi ingine nene Paulo' nala' numungu' neingu' nene geni gohi masi do imine' molo-delone liisa engi' oko'ine di dizilisavo' gamazi lamine' nene li soto' iga' naave. 18 To' o monilize. Gamazi lamine' lu'ine avileloti' abeleni igi li soto' ahe ido' lu'ine lamine' gehepeveloti' nene li soto' ahe ne'mine mana'mine adotikisi nene mo Kilisito'nimu' li soto' naave loosa nemu' nene nolize izaa' nouve. Ee, a'minemu' nene nolizevo' ize'mo vo minelesuve. 19 Ido' naza nene nolize ize'mo voovo' minelesuve noluvoni' nene nanitekumu' ve. Lingine nenikumu' ve li O'mosola laa' naavo ido' O'moso'mi Sikalahuli'mo hize ele' o-nedaa' neivo neine' ne'mo nene idise inite' soto' o-nede neivo nouvonguti' nene ha do nu' izeleseive lo gele nouvongumu' nene nolize ize'mo voovo' minelesuve. 20 Ee, naza novozo ngomosi helamo mino gamene gamene oga' uvodi'mine ogo idisesi nene ha a'mine'minevo' ogo gamazi nene lovo' kiselevo' ogo lo nouvo neni' oko'nedunu' inite' ogo molo oloni' muki' ne'mo Kilisito'ni nene do naba o-deleseive. A'mine nene ado' minevo' alevo' ogo ha minelohe ido' nibili hilikevo helelohe olonikisi Kilisito'ni nene ha do naba o-daakovo' olosuve lo gele mu'musi' o nouve. 21 Nenikumu' ne'mine noluvoni' nene neemu' noluve: Naza minevo' alevo' ogo mine do voloni' nene Kilisito' nenita mine molo neivosa eikumukovo' nene minevo' alevo' olosuve. Ido' helo voloni' ne'mo nene minevo' alevo' ogo mineloni' nesi ivile' ivosa lamine' golosou' vo minelesuve. 22 Ne neiha oko'ne'vesi ha minevo' alevo' ogo mine do voloni' nene gihile vai' izeline' gono nene dalosuvonako nemu' nene heleloni' akalo' e'metelove loloni' nene lamine' ilihe ido' minevo' alevo' o do vaa' akalo' e'metelove loloni' nene lamine' ilihe nemu' nene ma gelamuve. 23 A'mine aka sita' memu' nene ve'nehe' ka'nehe' lo nouve. Naza vo Kilisitokisi minaa' nene ivile' o neine' nenako ne'mine olongumu' lanite' nene ha gele nouha 24 helo voloni' nene lingine sihele'ni ne'mine gopo minilizani' nenako naza me misubou' oko'nesi ha mineloni' ne'mo nene ivile' ogo lamine' oloseive. 25 Nemu' nene ti' lo gele ele'vole' gehepeve ogo gele nouve: Naza nibili hilamavo lingine monokumu' lutingu' gulumo avile lisivo minani' nesi nene do naba o'mo vo minelongumu' nene lengi' mukikisi ha mine do vo minelesuuve losa gele nouve. 26 Ido' ne'mino lengita gohi ogo mineloni' ne'mo nene lingine nenikumu' ve li Izesu' Kilisito'ni nene vauve ilisa di naba i-dilizado' minilisave.
27 Ne'mine mana'mine inite' nanite' nanite' ne'mine soto' ilihe. A'mingukisi lingine nene Kilisito' gamazi lamine' gilavete igi mili minilizado' lisihe' o minine' monovolokovo' nene e'meti igi mili minilo. Ne'mine igi nizavo naza ogo ninge-lengedelohe ido' hota mino lengikumu' gamazi gelelohe oloni' nene lingine ongovango lamii ha lutine di hamo' i mini monoku' oti pehe li mini monoli'mi lovou' nene maka' makato' lutine gatine hamo' minivo biluva' i-lingidaa' avete ne'mine mana'mine inite' i-lingidilizangumu' nene lengehelele izamivo gili ele'vole' i nizani' gamazi lamine' di otilisa nene makato' amuzo mili nizavoo ningo gelelove. Ne'mine igi minilizani' ne'mo a'mine biluva' i-lingidaa' ave vi tolovo ilizangumu' nene ngelebizosa lingine lukuvo nalizangumu' nene lengelebizeleseive. Ne'mino soto' iline' nene O'moso'mo laavosa eitati' nene soto' oloseive. 29 Ido' ne'mine noluvoni' nene neemu' noluve: O'moso'mo nasahili' o-lengedo lingine igi mili ilizani' aka lehize-lingidine' nene lingine Kilisito'nimu' gili ele'vole' i minilizave losavo' lehize-lingidine' nevoba asi ei' Kilisito'nimu' nene mulumo alumo inite' nesi nene gihilizave losa a'mine ne'mine aka nesi nene lehize-lingidine' ve. 30 Ee, linginesi nene a'mine monoli'mi lovou' mene zege' zege' igi nizave. A'mine lovou' nene gomu' naza zege' zege' ogo nouvo ningani' ido' idisesi ha zege' zege' ogo nouvo gilani' lovo ma nene neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Hebrews 61 Nemu' nene lu'ine do ngi lo-ngedelingumu' ve li Kilisito' evenele idi'ne a'mene lili' ave gana' apizi ngimaa' ani' gamazi ado' lu'ine di velepe' izi labuluvo oga' akau' ngele'mize molaa' neine' monovo nene hulaakumu' gamazi nesi ido' O'mosomu' gele ele'vole' ogali'mi gamazi nesi mono' noso holaa' monovo ato atokumu' apizi ngimaa' nani' gamazi nesi ido' a'ine evene' godo'nido' hitaa' nani' monovo ne'mi gamazi nesi ido' hele noloninguti' otaa' ne'mi gamazi nesi ido' O'moso'mo goni' o-ngedo lihime ngemelive mulumo alumo gili minivi' minivi' ilizani' gamazi nene gohi gelo gohi gelo minune' nene hulo gamazi monoku' do lodive o-ledeline' gamazi ma atokumukisi imine' molo gelo minelone. 3 Ido' gamazi gohi ma monoku' do lodive o-ledeline' gamazi mamu' imine' molo gelo gelo mineloningumu' nene mo O'moso'mo gele lemavo ma mo ne'mino imine' molo gelo minelone. 4 Mono' ne'mo ve ma ingine lu'ine hize labana' ele-ngedavo O'moso'mo eze evenele lehize-ngedaa' inite' nene lehize-ngedavo ne'mi lanite've gilaa' ido' O'moso'mi Sikalahu' engita ogavo minaa' ido' O'moso'mi gamazi nene lamine' neive li ne'mi lanite've gilaa' ido' alinge' gamene naba soto' iline' ne'mi amuzo engita soto' ivo lanite've gilaa' ave ingine ne'mine ve mono' mehe'ine imi hulilizani' ne'mo ingine O'moso'mi gipele nene lohoto' zalo' gohi bilani' gelavo evene' muki' eze di u'musupo lizi-dilizani' monovo di soto' ilizani' nenako ne'mine igi nizadoti' laza engi' nene lu'ine di velepe' izilizani' akau' ngelo ngele'mize tine' molamolosunako nemu' nene lutine di velepe' izilisave li gana' api' igi li-lingimaa' ani' gamazi bina nene hazamu' gohi lo gohi lo amo gamazi gohi mamu' imine' molo lo gelo minelone. 7 Ee, goline nene misubou' izeka' izeka' ivo misubo ne'mo ge'no nosa a'mine misubou' gono daa' ave nene do lamine' o-ngedeli noso' nite' nene do soto' oga' neine' misubo nene O'moso'mo no'noho' izo do lamine' oga' neine' ne'mino aza evene' ma engita eze gamazi limine' nene gili ne'mi gihile've monovo lamine' di soto' ilizave nene no'noho' ize-ngedaa' neive. 8 Ido' a'mine misubo ne'mo goline nene ge'no noosa a'mingu' nene gasavasi lilihe golosovo' do soto' iline' nene O'moso'mo a'mine misubo nene gohi ma do guno amoso' ogave lo usi' ize-delido' o neinako a'mine misubou' nene olo' enge vite' oloseinako nemu' nene O'moso'midati' gamazi nene engita lemavo mo gilisa monovo lamine' di soto' ami mudise mehe'ine imilizave nene mo oloku' vilisave.
9 Ne'mine ve nene oloku' vilisave luvoni'za lu'ne lengeme nouvoni' aleve lingine nene oloku' vaa' akalo' vilizave lo gele minosa noluvoba lengi' do lungu' izine' ne'mi gihile monovo lamine' nene lengita soto' o do vo minelive lo gele minosa nene noluve. 10 Lingine O'mosola lutine mili minadi'mo lingine ei' evenele nasahili' i-ngidaa' nani' monovotine nene lengita neivo ne'mine i di vi minaa' nani' ma neive. Ido' lingine ne'mine igi minaa' nangumu' nene O'moso aza gala molavo lengele'mize lamine' amidiniko eze nene monovo goloso oga' ive ne'mine minidine. Ne'mine idine'za monovo goloso oga' ive minesa'mine' nenako lingine ne'mine igi minaa' nangumu' nene gala molavo lengi' nene lengele'mize lamine' amilivoba ha lengele'mize lamine' oloseive. 11 O'moso'mo gamene nabala inite' lamine' lehize-ledeleseive li a'minemu' gapepe' igi minaa' nani' inite' nene dalizangisi lingine hamo hamo' a'mine igi mili minani' monovotine ne'minevo' nene igi mili mini amuzo mili minilizave lo gelo noluve. 12 Ido' evene' malite gosele' ngebelamivo O'mosomu' gili ele'vole' igi mini igi mili minaa' nani' aleve nene O'moso'mo eze evenele lemelove lo lo huko salani molo-lidine' inite' nene daa' nave. Lingine a'mine'mine igi monokumu' gosele' lengebelaa' ive lili' igi minami a'mine aleveti monovo'nido' nene nge'meti nivi igi mili minilizangumu' ve losa lingine O'moso'mi evenele nasahili' i-ngidi minani' monovotine ne'minevo' nene igi mili mini amuzo mili minilizave lo gelo noluve.
O'moso'mo Lemelove Lo Salani Molo Lo Hukine' Gamazi Nene nGelo Vo Haza Amoloseive Lo Gele Mineloningumu' Lo-ngimine'13 O'moso'mo salani molo-ngidine' inite' daa' nave luvoni' nene Abalahamu'ni salani gamazi lo molo-dine' nene gihile izingumu' luvoni' ve. Evene' eze O'moso ivile' ogo minive ma neivosa a'mine ve'mi gulivelo' salani gamazi lo huko lilive ma minamivo O'moso ei' gulivelo' salani gamazi ti' lo lo hukine':
14 Neni' nene no'noho' ize-gedekuvo
ga'vopilemo' vai' goloso soto' igi mini di vilisave losa
neni' noluve.
15 Ti' lo lo huko-dine' nenako a'mine nene geto gihile izamingumu' nene gosele' belamivo ha gele ele'vole' ogo gizebo ogo hazavo' neivo a'mine O'moso'mo lo huko-dine' gamazi nene Isaka'ni gedavosa api' ogo gihile izine'. 16 Evene' ingine nene gamazi lamine' nolune li engi' ngivile' ogo minive ei' gulivelo' likevo ne'mo evene' ingine lani' gamazilo' nene ve malitesi e'menga a'manga lisa'mave. Nemu' nene O'moso'mo gamazi lo hukine' nene ei' gulive'velo' lo huko line' ve. 17 Ee, O'moso ei' nene izipahala zuho leli' do lemelove lo lo hukine' initekumu' nene lulo do velepe' izo lemamilihe li gilikelizave losa a'mine line' gamazi nene mo lamine' lave li gililizangumu' nene amuzo molo gele mino ei' gulive'velo' lo huko line' ve. 18 Ido' inite' sita' a'mine gamazi lo huko line' nemukisi ido' a'mine gamazi lo huko lingu' nene ei' gulive'velokisi line' nemukisi nene aza lulo do velepe' izo mo amolosuve lo soza ngelo lamoloseive lo gelelone' ne'mo lute do amuzo goloso molo-ledavo laza alete molo-ledelive lo eze gizebo ingu' vo hulunive laza a'mine lo huko-lidine' inite' nene alinge' mo do soto' o-ledeleseive lo gapepe' ogo gizebo minaa' noune' nene hulamo do gili' lo do minelone losa a'mine gamazi nene ei' gulive'velo' lo huko-lidine' ve. 19 Ido' a'mine initekumu' gapepe' ogo gizebo minaa' noune' ne'mo nene lute do gili' lo-lede mino mo apasamiline' inite' sipi vo mala valive li di gili' li-daa' ani' inite' ne'minosa mo apasamiline' inite' nenako lute nene ngelo vo mala vamoloseive. Ee, mono' numuno nabau' nene O'moso'mi mo'mosi'veuko dizikelizave li evene' aka'ine hizi tili-ngidi lavolavo izi hukikani' nene di veseme' ili eveneto' medeli mini O'moso inite' lehizi-daa' ave naba ingine a'mine O'moso'mi mo'mosi've ve langu' dizaa' nani' ne'mine ogo a'mine O'moso'mo lo huko-lidine' initekumu' gapepe' ogo gizebo minaa' noune' lute gate ne'mo nene vo O'moso'mi mo'mosi've gihile neida nene nalava ize neine' gelavo none. 20 Ido' a'mine O'moso'mi mo'mosi've gihile neida nene Izesu' nesi nene Melekisedeki' gono daa' ine' monovolo' ogo eveneto' medelo mino O'moso inite' lehize-daa' ive naba lolo' ogosa leli' gamazite hize ele' olosa leli' nene gomu' molo lemo vo neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Corinthians 3
Paulo' Ei' Monovo Lo Soto' Ogo O'moso'mo Lo Huko-lidine' Gamazi Gosoho' Ne'mi Gonou' Ve Nouve Losa A'mine Lo Huko-lidine' Gamazi Gosoho' Ne'mo Litehe Nene Ivile' Ivo Lamine' Goloso Neive Line' Gamazi1 Ne'mine noluvoni' nene leli' monovote nene lamine' ve losa a'mine gamazi ma nene gohi api' ogo nolo-limive lisa nigilahe. Ido' mono' laa' ave linge ma nete evene' malite engi' monovo'inemu' li soto' igi gizani' gamazi nene ma disa a'mine vilizada minaa' nani' aleve nene ngimaa' nave. Lingine gilavo leli' nene a'mine'mine ogo evene' malite leli' monovotemu' li soto' igi gizani' gamazi ma dosa lengemelonido' o neihe. Ido' a'ne'mine luhuvo nene evene' ma ngemeloningumu' nene lingine ma gizi limilizado' o neihe. 2 O'ove. Leli' monovote lo soto' iline' luhuvo nite' ne'mine nene mo lengi' nene nizave. Ido' a'mine leli' monovote lo soto' iline' luhuvo nite' gizahe' nene leli' luteu' do nonivo evene' muki' nete nene a'minemu' ningisa gilaa' nave. 3 Leli' mono' gono nodune' ne'mi gihile've lengi' nene Kilisitodati' luhuvo nite' ne'minisa nizani' nene mo soto' gehepeve o neive. A'mine luhuvo nite' nene ingi noso ne'minedunu' gizani' nomive. Ido' gehenilo' luhuvo mili gizani' ne'minesi nene nomive. Asi minevo' minevo' O'moso ne'mi Sikalahu' nedunu' nene evene' lengi' lutingu' nene luhuvo ne'minosa gize neive.
4 Ne'mine nolune' nene Kilisito' gono dani' ne'mo nene O'mosolo' gele mu'musi' o none' nenako ne'mine gamazi lamine' nene laa' noune. 5 Ido' ne'mine laa' noune' nene gihile ne'mine do soto' olonido' nene laza mo lisihe' o none losa nevoba ne'mine amuzo nene lelita ma nomive. Asi O'moso ei' nene amuzo lemo a'mine gono dalonido' nene do lisihe' o-ledaa' neive. 6 Aza nene lo huko-lidine' gamazi gosoho' ne'mi gonou' ve minelonido' nene do lisihe' o-lede neive. A'mine gono nene gizikani' neine' lou' gamazi malo' nevoba asi O'moso'mi Sikalahuto' nene neive. Nene nanitekumu' ve. A'mine gizikani' neine' lou' gamazilo' nene ngelo e'metamune' ne'mo nene lute helavo a'mine louli'mo lebele helaa' neine' giline'za O'moso'mi Sikalahu' ne'mo nene minevo' minevo' lemeni dameni lemo do upuho' o-ledaa' neive.
7 Ee, ido' a'mine gehedo' gizikani' neine' lou' gamazi'mi gonoloti' nene helaa' noune'za a'mine lou' gana' soto' ine' nene mo vode gade viline' inite' amuzo'vesi labana'vesi nene soto' ine' ma neive. Ido' a'mine amuzo labana've nene vo Mose' golo veleloti' nene silingenge'ni hulo minine' nene gopo oka' oka' o'mo vo minine'za a'minesi nene Isilaele' aleve ningavo ve'ine lenge lenge lavo vonu' bililizado' lisihe' amani' ve. 8 A'ne'mine inite' nene ne'mino minine' nenako O'moso'mi Sikalahuli'mo do soto' o neine' mono' gono ne'mo nene a'mine litehe mono' nene ivile' nabalo' goloso ivosa leli' vode gade goloso viline' monovo'vesi soto' oloseive. 9 Ee, gonito' ngele'mize molaa' ine' mono' litehe ne'mo nene inite' naba mino vode gade viline' monovo'vesi minine' nenako O'moso'mo evene' lisihe' ve lo-ledelido' lele'mize molaa' neine' mono' gono gosoho' ne'mo nene ivile' goloso ivosa inite' naba goloso mino vode gade atoli'mine goloso ogosa viline' monovo'vesi noloseive. 10 Ee, mono' gosoho' ne'mi monovo've vode gade vaa' neine' ne'mo nene ivile' ogo dizo minidi'mo nene mono' litehe labana'vesi mino vo'ine ga'ine vaa' neine' monovo've ma nene mo vo halekave. 11 Ee, a'mine mono' liteheli'mi labana've nene vo gopo oka' oka' o'mo vo osu' line'za a'mine nesi nene vo'ine ga'ine vaa' neine' inite' minine' nenako osu' lamo minevo' minevo' monovo've laminekisi minine' mono' gosoho' ne'mo nene ivile' ogo vode gade goloso viline' inite' mineleseive.
12 Ido' a'mine noluvoni' monovomu' mene mo gele mu'musi' o none' nenako nemu' nene laza gamazi laa' noune' nene do hito gepe' gamazi ne'mingutikisi lamo asi mo gamazi lamine' sotokovo' lovo' kiselevo' ogo laa' noune. 13 Laza nene Mose' ne'mine nene minamune. Aza nene ei' veleloti' silingenge'ni hulo minine' vo gopo oka' oka' o'mo vo osu' nolivo Isilaele' aleve nene a'mido' gisili hizi ningi minikelizave losa velelo' nene lavolavo do hitine' ma neive. 14 Ne neiha Mose' golo velelo' lavolavo do hitine' ne'mino Isilaele' aleve nene O'moso'mo lo huko-ngidine' mono' litehe gatangu' gatangu' monovo've gilisa'mani' nenako nemu' nene idisesi engi' lu'ine ga'nido' nene ha hite neine' gele neivo lu'ine ga'nine nene ha ngi lo neive. A'mine lute gatelo' hite mineline' inite' nene mo Kilisitoda vo gi'mizekunivosavo' nene do hulo-ledeleseive. 15 Ee, idise mene gamenelokisi nene Mose' gizine' mono' gamazi evene' gati ngimaa' naani' gamenelo' gamenelo' nene Isilaele' aleveti lu'ine ga'ine nene initeli'mo ma hite neine' gele neivo minaa' nani'za 16 mono' godolou' Mose'nimu' ti' li gizi nizani' ma nene engitokisi ha gihile izelido' o neive: Ido' Guvelesi vela mine velepe' izine' gamenelo' gamenelo' nene velelo' hitine' inite' nene do hulaa' ine' ve. Ado' Guvelesi vela mini velepe' izilizani' gamenela nene a'mine lu'ine'mi velelo' hitine' nene do hulo-ngedeleseive. 17 Ido' Guvelesi ve ve noluvoni' nene Sikalahu'vemu' noluve. Ido' Guvelesi ve'mi Sikalahu' lelita minive nene inite' mali'mosi nalava ize-ledamivo apase-ledavo haza minaa' noune. 18 Ee, laza mukito' Mose' inite' velelo' hitosa minaa' ine' ne'mino minamo asi mukito' nene vete haza soto' o neivo mino gapogapoli'mo silingenge'ni gohi do tine' molo hulo mala oga' neine' ne'mino Guvelesi ve'mi monovo've vode vaa' neine' monovo've nene lelitati' hulo evene' mala oga' noune. A'mine monovo've lamine' goloso lelita minine' nene vo naba o'mo voovo' neivo laza nene ei' Guvelesi ve'mi emeni damenilo' gehepeve lisihe' ogosa medelo minaa' noune. Ido' ne'mine noune' nene O'moso'mi Sikalahuli'mo nene oga' noune.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Corinthians 8
Izesu' Evenele Zudaia Misubouko Minanguti' Goho' Gahali' nGemelone Li Makedonia Aleve Moni Inele Igi Di Nubo Adi'mine Igi Linginesi Ma Di Nubo Igi Milalo Lo Paulo' Lo-ngimine' Gamazi1 Neze zuhokizo, ingine Izesu' evenele zuho mulise Makedonia misubou' mini'mi monavela O'moso'mi nasahili've ne'mo gono do gihile've do soto' ine' nemu' naza gililizave losa nene lo-lengemelouve: 2 Ingine nene geni inite' nabali'mi lulou' minangukisi ido' angise'ine nene goho' gahali' gehepeve minangumukisi nene gili huli monokumu' atoli'mine igi ngolize izi minadi'mo moni nene naba inele igi di nubo ani' ve. 3 Ido' ingine a'mine moni di nubo ani' nene ingine hulilizado' o minine' moni nene hulani'za a'mine votigile nesi nene ivile' ivosa vauve ili masi hulani' nemu' naza gele lamine' ogosa nolo-lingimuve. Ingine engi' lu'nido' di mili 4 geli geli igi amuzonga ti' li li-limani' ve: Agae, lingine gili limikevo a'mine O'moso'mi evenele hizi ele' i-ngidilisa moni di nubo ilizangu' lazasi nene ma hulolosune. 5 Ee, ingine ne'mine ilisave lo gilunido' avoba asi engi' nene gomu' Guvelesi ve lehizi-mikii alinge' nene lelitasi gelekele' i-lidani' ve. 6 Ne'mine ani' nenako ido' Tito' ne'mo nene gana' api' ogo lutine do ote-lengedavo lingine Izesu' evenele nasahili' i-ngidilisa a'mine gono nene api' ani' nenako nemu' nene Tito' aza a'mine gonolo' vo gizebo ivo di pililizave lo amuzonga lo-dekune. 7 Lengita mono' monovo muki' nene vauve elo neive. A'mine ado' lingine gili ele'vole' igi mini mono' gamazi di lamine' igi li soto' igi mini monokumu' gili hehe li mini a'minemu' gilingili igi mini ido' laza lutine do ote-lengedekunivo lutine leli' limi minaa' naani' ne neive. Nemu' nene a'mine nasahili' o-ngedaa' gono nesi nene amuzo mili dalizado' o neive. 8 Ido' ne'mine noluvoni' nene naza lo huko mo ne'mine ilizave losa nolo-lingiduvoba asi evene' malite a'mine gonomu' gilingili igi minani' monovo'ine nene lo-lengemekuvo ne'mo nene do ote-lengedavo lingine lutine ngimaa' naani' nene mo abeleni isa'mii mo ne'mine iga' nani' nene soto' ilive losa nene ne'mine noluve. 9 Ido' ne'mine ilizado' o neive noluvoni' nene lingine Guvetesi ve Izesu' Kilisito' nasahili' o-lede neine' monovo've nene gili nizanako a'mido' e'metilizado' o neive losa ne'mine nene noluve. Aza nene inite' mata' muki' do minine'za a'mine do a'manapa amo naza goho' gahali' lolo' okuvo ne'mo nene lingine inite' mata' muki' di minilizave losa lengikumu' nene goho' gahali' ne'mine lolo' ine' ve. 10 Ido' a'mine gamazi memu' nene naza ga'neu' giluvoni' nene ma lo-lengemelove: Ma kilisimasi mau' nene lingine ne'mine gono dalone li mo gana' api' igi dani' ma nene mo lutine laminetoti' dani' ma neive. Nemu' nene a'mine gonotine nene lingine gana' amuzo mili dalisa gili dani' ma'mine igi lengi' initetine'mi votigilelo' di milisa lite' li di osu' lilizani' nene mo lamine' oloseive. 12 Ido' lengi' initetine'mi votigilelo' di milisa ilisave noluvoni' nene nemu' noluve. Ve malite lu'ine otavosa inite' ma lehizi-ngidilisa gilani' noline' nene O'moso'mo gelavo ingine inite' di minani' votigilelo' lehizi-ngidani' nene mo lamine' oga' neive. Aza nene inite' masi lehizi-ngidilizanako lo gelo evene' ingine ma damani' initekumu' nene ma gelo losa'mive. 13 Ne'mine noluvoni' nene evene' ma hize ele' igi di ngu' izikevo lengita geni ilive losa nomive. Asi lisihe' lisihe' igivo' minilizave losa nene noluve. 14 Ido' idise meve lengi' initetine vai' lo neine' ne'mo nene inginela nomine' inite' nene hize ele' o-ngedeleseive. Ne'mine oloseinako ingine gamene vilido' nene ingine inite'ine vai' lo minelinguti' nene linginela nomiline' inite' nene hize ele' o-lengedeleseive. Ne'mine ogavosa lingine mukito' nene lisihe' lisihe' igivo' minilisave. 15 A'mine nemu' nene mono' godolou' ti' li gizi nizado' vo daloseive:
Noso' nite' vai' di nubo ave nete nene noso' nite'ine nene lumosi ma milisa'mave.
Ido' noso' nite' ngomovo' di nubo ave nete nene noso' nite'ine osu' lavo noso' nite'ine vise' ma isa'mave.
Di Nubo Ani' Moni Maka' Do Vo nGemelonive Titokisi Ido' Mono' Aleveuti' Di Oti-ngidave Sitakisi Lengita nGimiselekunivo Igi Hetelilisave Lo Paulo' Line' Gamazi16 O'moso'mo Tito' lulo do ote-davo laza hize ele' o-lengedelesa gilingili ogo none' ne'mino Tito' nesi nene gilingili ogo neivo nemu' O'moso isaa' neve nolo-dune. 17 Ee, laza lengita vilive lokunivo gele limine'za asi've mo lengita volosa gilingili ogo gele neido' nene luune' ve. 18 Ido' Titokisi vilive lo leze zuho masi noimiselunive nene mono' mulise muki' mini'mi monani' nete nene mono' gamazi lamine' lo soto' soto' oga' neingumu' nene opo'ni li di naba i-daa' nave ne neive. 19 Ido' neevo' nomive. Ado' mono' mulise ato ato' vai' nete nene a'mine nasahili' i-ngidi moni di nubo ani' do vo ngemeloningu' nene ezesi a'mine gonolo' hize ele' ogo lelikisi maka' vilive li di oti-dani' ve. A'mine gono dalone' nene a'mine gono dokunivo a'midoti' nene evenelite Guvelesi ve di naba i-dilizave losasi ido' leli' lute ne'mo goho' gahali' hize ele' o-ngedaakumu' ote neine' nene do soto' ilive losasi nene dalosune. 20 Ido' lengita noimiselune' nene a'mine inele igi hulani' moni nabamu' gono daloningumu' nene evene' hamolitesi di gopo ikeve li lemenga li lelemikelizave losa a'mine aka hize tileloningumu' nene noimiselune. 21 Nene nanitekumu' ve. Laza ne'mino monovo lamine' oloningumu' nene O'moso'movo' gelelivoba asi mo evenekisi nene gililisave losa nene ne'mino lovo gizo do lisihe' okune. 22 Ido' a'mine ve sitakisi nene leze zuho gohi masi noimiselune. Gamene muki' a'mine ve nene gono ato ato' doka' doka' ingu' monovo've nene mo do ningekune. Aza mono' gonou' nene gilingili ogo minaa' neive. Ido' idise mene lengikumu' nene monoku' ele'vole' ilisave lo gele mu'musi' gehepeve o neine' nenako nemu' nene a'mine gono nene dalosa mo gilingili ogo amuzo goloso nomolave. 23 Ido' Tito' neve nene nezesi bizo gono makato' daa' usive nene neive. Ido' leze zuho sita' ingine nene mono' mulise ato ato' nizado' nene di medeli-ngidi a'mine gonolo' ngimiselave sita' nene Kilisito'ni di naba i-dilisido' i nizasive. 24 Nemu' nene ingine nivavo ma lengi' lutine ngimaa' monovotine ne'mi gihile'vesi ido' laza lengi' do naba o-lengedo lo-ngimune' gamazi ne'mi gihile'vesi nene ningilizaze. nGelebizilo. Ee, mono' mulise ato atoku' aleve nete a'mine monovotinemu' nene ningi gililizangisi ngelebizilo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Timothy 2
Gaza O'moso'mi Amuzolo' Lehete O Mino Neni' Laa' Nouvoni' Mono' Nene Evene' Masi Apizi nGimilizangumu' Ve Lo Evene' Ma Nene Apize nGemaa' Iline Ido' Monokumu' Mulumo Geni Gehaa' Noune' Nene Gazasi Gehaa' Iline Lo Paulo' Timoteo'ni Lo-dine' Gamazi1 Nemu' nene gaza gipe'ne make, laza Izesu' Kilisitoda vo gi'mizekunivo O'moso'mo nasahili've lehize-ledaa' neinguti' nene amuzo do minosa nene amuzo molo minezo. 2 Ne'mine ogo minosa naza evene' mukiliti ve'nido' lo soto' nouvo nenitati' gelaine' mono' nene evene' masi apizi ngimilizangisi nene monoto' e'mete lamine' igi mini apizi ngimilizado' lisihe' i minani' eveneta nene ngeme molozo. 3 Gaza nene Izesu' Kilisito' ami've lolo' ogange. Ami laminelite mulumo gono ha gihaa' nani' ne'mino laza Kilisito'nimu' mulumo geni ne'mine gehaa' noune' ne'mino gazasi nene ha gehaa' ozo. 4 Ami hamolitesi nene ato' gono ne'mo adelo' do minaalive li haza gonou' ma vi hilalizavoba asi amiu' lele'mize molave ne'mo lelikumu' lamine' gelelingumu' ve li olovo' igi minaa' nave. 5 Ido' zohi' iga' nave nene zohi' i'mi vilizangu' zohili'mi lou' gamazi've ma avuto' ilizani' nene zohiku' vuni ikeve li palaisi ngimisa'mave. 6 Ido' ma neve nene ve ma mine zuho' ogo gono amuzo molo dalive ne'mo nene gomu' api' ogo noso' nite' o molaa' neine' nene do naa' neive. 7 Nemu' nene mene noluvoni' inite' mukikumu' nene Guvelesi ve'mo luka gaka do ngolo' lo-gedavo gele nge lo gelelesange. Nemu' nene ize' molo gelo minezo.
8 Ido' gaza Izesu' Kilisito'nimu' nene gele nge lo minezo. Aza neve nene guvelesi ve Davidi' a'vopilemo' zuhouti' mino hilinguti' oto neingumu' mono' gamazi lamine' lo-ngemaa' nouvoni' nene gele minezo. 9 Naza a'mine gamazi lamine' laa' nouvongumu' nene mulumo geni nite' nogihuve. Ee, naza nene gizengize ve nouvoni' gelavo nala' numungu' nesi nene huli-nidikevo nouve. Ne'mine ikevo nouha O'moso'mi gamazi nesi nene nalato' ma minamive. 10 Nemu' naza O'moso'mo ei' ve lo do kegese-ngede neine' alevemu' nene mulumo geni inite' muki' nene ha gehe'mo vo minaa' nouve. Ee, a'mine aleve Izesu' Kilisitoda igi gi'mizilizadoti' lukuvo ni labana've di ti' igi ezesi minivi' minivi' ilizangumu' ve lo nenita soto' oga' neine' mulumo nite' muki' nene ha gehe'mo vo mino mono' gamazi lo-ngemaa' nouvoni' nene hulosa'muve. 11 Gamazi meve nene mo gihile lamine' neive. Ado':
Laza nene mo lamineto' Kilisitolesi maka' helekune' noline' nene
ezesi maka' minevo' alevo' ogo minelesune.
12 Ido' laza geni muki' soto' ilingu' amuzo molo mineso' nene
Guvelesi ve naba lolo' ogo minelingu' nene
lazasi maka' gono'velo' gizebo o minelesune.
Laza eze aleve nomune lo ataize lo-delone' nene
azasi a'mine'mine ogo neze aleve nizamave lo lo-ledeleseive.
13 Ei' gamazi lo nolido' nene gele hulosa ataize ngelo lamiline' nenako
nemu' nene laza ezemu' gele ele'vole' ogo mino
e'metelone lolone' gamazilo' ma gele damolone' nene
aza neve olove liline' gamazilo' nene mo gele do ogakovo' oloseive.
Lo-gimuvoni' Initekumu' Lo-ngemo Monokumu' Lovo Lolize Amilizave Lo-ngedo Gasika Gono Do Hehe Lo Do O'moso'mo Ninge Lamine' Ilido' Lisihe' O Minezo Lo Paulo' Timoteo'ni Lo-imine' Gamazi14 A'mine noluvoni' gamazi mene lo ga'ine ogo lo-ngemo mono' gamazimu' nene lovo lolize amilizave lo O'moso'mi velelo' nene ga'ine do lo-ngedezo. Ne'mino lovo lolize oga' ne'mo nene inite' gihile ma do soto' amosa asi a'mine lolize gamazi gililizave nene ngele'mize goloso oloseive. 15 Gaza gei' nene O'moso'mo ningivoo gonou' ve lisihe' mino gono daa' monovo'nemu' novozo helamolodo' minelove lo gono amuzo molo do mino gamazi gihile nene do hehe lo ize' molo lo-ngemezo. 16 Evene' malite haza mono' gihile nomine' gamazi laa' nani' nene gele hulo mehenga emezo. Ne'mine gamazi li'mi vaa' naadi'mo nene mono' hulilizado' mini milikevo 17 a'mine laa' nani' gamazi ne'mo nene huso goloso okodelo' naba o'mo vo pelaa' neine' huso ne'mino evene' linge mukita vosa mo ngele'mize goloso oloseive. Ado' ne'mine gamazi laa' aveuti' nene Himenaeoki Hiletoki nene nizasive. 18 A'mine ve sita' netise nene hele noloninguti' otaa' nene luteli'mo mo otani' nenako nemu' nene gohi ma otamolosune lisa mono' gamazi gihileloti' nene zovo' izi visa evene' lingeliti mono'ine nene di gopo i-ngidikesive. 19 Ne'mine ikesiha O'moso'mo gamazi gihilelo' do lehete o-ngedo do ote-ngidiveti mulise nene ele'vole' ogo neivo inite' mali'mosi do gabe' osa'mive. Ido' a'mido' nene monovo've ti' lo gize neive:
Guvelesi ve aza ei' evenele nene mo ningo gele neive.
Ido' ma nene:
Guvelesi ve'mi gulive igi ei' evenele none laa' nave muki' nene
monovo golosomu' olovo' ilisave.
20 Guvelesi ve mali'mi numu've nabau' somo lapese nevo'mine inite' nene inite' lamine' ngolidunukisi siluvadunukisi lili' ani' initekovo' minaa' neivoba asi haza nite' zadunu' nehe misubodunu' nehe lili' ani' initekisi nene ha minaa' neive. Linge ma meni've dize minine' initetunu' lili' ani' inite' nene gono inite' laminekumu' neive. Ido' haza nitetunu' lili' ani' inite' nene haza gonolokumu' nene gopo minaa' neive. 21 Ne'mine oga' neinako evene' malite lo-gimuvoni' goloso nite' nene haza lapese gili minanguti' golovo' izi ma di hulilizani' nene ingine a'mine meni've dizo minine' lapese ne'mine lili' igi Guvelesi ve'mo ato ato' gono lamineto' ngele'mize molalido' di lisihe' igi mini ei' kekeize inite've gono daa' iline' inite've ne'mine mini mili minilisave. 22 Nemu' nene gaza umungive goso've lavo'ine lemaa' neine' initekumu' nene lavonga lemamivo golise ogo mehenga emosa gaza lu'ningu' goloso monovo nomivo mini Guvelesi vela lika' lika' igi ezelo' lehete i minave mukikisi nene maka' bizo mino lisihe' lamine' minaa' monovosi ido' Guvelesi vemu' gele ele'vole' oga' monovosi ido' lute ngemaa' monovosi ido' hongu lo lamino minaa' monovosi nene imiselo dalosa amuzo molozo. 23 Ido' gihile've nomine' getipe gamazi ado' gamazi monovo gilamavete laa' nani' gamazi ne'mine li mono' monovomu' gamazidunu' ge hulo ne hulo laa' ne'mo nene lovo lolize do soto' oga' neine' nene mo gele nane' ma neive. Nemu' nene gaza a'mingu' vo holamo mehenga emezo. 24 Guvelesi ve'mi gelekele' ve nene lovo lolize amilizado' i mini asi evene' mukita alaha' igi hongu gamazi li-ngimi mini apizi ngimiliza monovo'ine nene laminekisi mini gehe gehe izi ngimi mini 25 engi' gamazi'ine bililisa iga' ave nene hongu monovo di soto' i-ngidi minisa di hehe li-ngidilizani' o neive. Ne'mine ikevo lu'ine di velepe' izi gamazi gihile nene gili lamine' ilizado' O'moso'mo ngele'mize molalihe losa noluve. 26 Ne'mine ogavosa Satani aza ei' gelekele' i-dilizave lo do eita o minavo gelevuso'veli'mo do mininguti' nene apasisa lukuvo nalisave.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 4
Zohane' Okulumoku' O'moso Gubi' Izi Imi Opo'ni Li Nizavo Ningingumu' Gizine' Gamazi Ve1 Ne'mine gamazi nene lo-nemo osu' lavo neloti' ninguvoni' nene Okulumoku' akahe nene gode neivo ninguve. Ne'mino ninge nouvo a'minguti' gomu' giluvoni' nolo ado' pikuli nolo gele vine' nolo ma'mo nene ti' lo lo-nimive: Gaza nene melo' dizo ano. Ne'mine oganivo naza idise neloti' alinge' soto' oka' oka' iline' initekumu' nene gelebizelove. 2 Mo ne'mine noline' velesi O'moso'mi Sikalahu' ne'mo zatuho o-nidivo mino Okulumoku' ninguvoni' nene guve'inesi vetevo' minaa' ani' mo'mosi' nene neivo ido' a'mingu' nene evene' ma mito' neivo ninguve. 3 A'mine mo'mosito' minive'mi emeni dameni've nene meni've dizo minine' geheni zasipalotikisi ido' koneliani geheni gulehetotikisi silingenge'ni hulaa' neine' ne'minosa minine' ve. Ido' a'mine mo'mosito' vodo vodo ogo gini' huzebe hize minine' nene ve'ne ve'ne elaa' ine' geheni emeladi ne'minosa nene zavile elo minine' ve. 4 Ido' a'mine Guvelesi ve'mi mo'mosi'velo' vodo vodo ogo mo'mosi' gohi tuvedi fo'a (24) minavo a'mine mo'mosito' nene gizebo ve tuvedi fo'a (24) genegana mokonokovo' ngili mini godo'nido' inite' ma kuvanadi ne'mine ngolidunu' lili' ani' gihikani' nene mito' minani' ve. 5 Ido' Guvelesi ve'mi mo'mosi'veloti' nene go' pa'na pa'na neivo nolo nolo molo go' lete lete lo minine' ve. Ido' a'mine Guvelesi ve'mi mo'mosi' ne'mi velela nene olo' livi' seveni ado' O'moso'mi Sikalahu've sevenilo' medeli minani' nene livi' livi' igi minani' ve. 6 Ido' a'mida inite' ma minine' nene ado' guvo noso ngalasidunu' lili' ani' gele vine' mo kilia gehepeve o minine' inite' ne'mine nene minine' ve.
Ido' olusoku' Guvelesi ve'mi mo'mosi'velo' vodo vodo ogo nene ele'vole' igi ve'inesi ha minaa' nani' inite' seta've seta've nene ma minani' ve. Ido' oko'ine'mi velelasi mehenelasi nene ve'ine gulo'movo' nene bize minine' ve. 7 A'mine ve'inesi ha minaa' ani' initekuti' ma neve nene laioni gulo gele vine' minine' ve. Ido' ezeloti' minive nene bulumaka' ne'mine gele vine' minine' ve. Ido' ezeloti' minine' inite' nene evene' gote vete gele vine' ne'minesi minine' ve. Ido' a'midoti' neve nene nolise naba patelo nomonine' emeni damenisi minine' ve. 8 Ido' a'mine ele'vole' igi ve'inesi ha minaa' nani' inite' seta've seta've ingine muki' hamo hamo' nene holoke'ne'ine sigisi sigisisi minani' ve. Ido' oko'ine mukito' ado' holoke'ne'ine luloukosi hetasi nene ve'ine gulo'movo' bize minine' ve. Ido' gamene gamene go' liha liti'muso iziha mo matesi ami ti' li li minaa' nave:
Guvekasi ve O'moso amuzoka vai' golososi minanive,
gomu' mino idise mino mine do dize'mo alinive gei' nene
mo kekeize atoli'mine gehepeve losa nane.
9 Ido' a'mine ele'vole' igi ve'inesi ha minaa' nani' initelite ne'mine li a'mine mo'mosi'velo' mino minevo' minevo' minaa' neive di hozi li-di opo'ni li isaa' neve li-dani' gamenelo' gamenelo' nene 10 a'mine gizebo ve tuvedi fo'a (24) ingine nete nene mo'mosi'velo' minive'mi velela nene limi ingi mini a'mine minevo' minevo' minaa' ive nene opo'ni lisa ingine di minani' amuzo'mi maki've minine' inite' kuvanadi angili'ine nene apasi mo'mosi' minine' velela milisa ti' li laa' nave:
11 Guvetesi ve mino O'mosote minanive gei' nene
inite' mata' muki' do soto' aine' nenako
ee, soto' igi minani' nene gei' lukalokovo' soto' igi minani' nenako
ne'mo gei' nene a'mine amuzokamu' gopo'ni lo do hozi lo-gedelonido' nene
mo lisihe' o nane.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 8
Buku'mi Nala've Laasi'a Naba Seveni Nene Huko Apase Osu' Lavo Soto' Oka' Oka' Ine' Inite' Ningingumu' Gizine' Gamazi1 Neloti' nene sipisipi angale ne'mo buku'mi nala've naba seveni nene huko apasavo Okulumoku' minani' inite' nene no'inesi milamavo elese' iki nizavoo gamene haf aua ne'mine nene ga'me pize minine' ve. 2 Ne'mine ogavo neloti' ninguvoni' nene O'moso'mi velela minaa' ani' angelo' seveni'a ma nene ninguve. Engi' nene pikuli seveni'a ma ngemavo di minani' ve.
3 Ido' angelo' gohi ma neve nene unuvo lamine' oga' ine' inite' milaa' ani' lapese ngolidunu' lili' ani' nene do mino ogo alata neida ote minine' ve. Neivo ngolidunu' lili' ani' alata O'moso'mi mo'mosi've'mi velela minido' nene a'mine angelo' ne'mo a'mine unuvo lamine' oga' ine' inite' nene O'moso'mi evenelelite O'mosola lani' gamazisi nene oloku' gizo O'moso emelive lisa vai' goloso nene imani' ve. 4 Ido' ne'mine ogavo a'mine unuvo lamine' oga' ine' initeli'mi sokile nene O'moso'mi evenelelite eita lani' gamazisi a'mine O'moso'mi velela minine' angeloli'mi anauti' nene dizo vine' ve. 5 Ido' ne'mine ogo a'mine angelo' ne'mo alataloti' olo' vele ma do a'mine do minine' lapeseu' nene molosa hulo misubouko ogavo go' ngilili ngilili lo nolo nolo molo go' pa'na ne'mo lede ogo vogo ivo mimi' ine' ve.
Angelo' Seta've Seta'velite Pikuli Hubu Lika' Lika' Avo Soto' Oka' Oka' Ine' Initekumu' Zohane' Gizine' Gamazi6 Ido' neloti' nene pikuli seveni di minani' angelo' seveni mate nene a'mine pikuli di nolo milalisa gamuno' i minani' ve.
7 Ne'mine igi minadoti' naba vani angelo' ne'mo nene pikuli hubu lo do nolo molavo osupo gihilesi olokisi nene vanisesi gopo' napa o minine' nene soto' ogavo misubouko mili hulikevo do'mozine' ve. Ido' do'mozine' ne'mo nene misubo laka'ni seto hamo mininguti' linge hamo' nene lo'voto osu' lavo ido' za lingelatikisi nene a'mine'mine votigilelo' ma lo osu' lavo misubolo' guvise navise ngomo' naba' muki' nesi nene lo osu' line' ve.
8 Ne'mine ogavo angelo' naba tuu ne'mo nene pikuli hubu lo do nolo molavo golo naba ne'mine gele vine' inite' nene ma olo' lo neivo guvo nosou' di hulani' ve. Ne'mine ikevo guvo noso laka'ni seto hamo mininguti' lingela hamo' nene vanise nosovo' lolo' ine' ve. 9 Ne'mine ogavo guvo nosou' ve'inesi minani' initekuti' nene a'mine'mine votigilelo' nene hili osu' lani' ve. Ido' a'mine guvo nosolo' monani' sipiuti' a'mine'mine votigilelo' nene vi goloso ani' ve.
10 Ne'mine ikevo angelo' naba tili ne'mo nene pikuli've nene hubu lo do nolo molavo Okulumokuti' sonohi' naba goloso livi' ne'mino lo minine' nene misubou' noso hinipinikisi noso mukikisi minani' nene laka'ni seto hamo minanguti' hamo' malo' nene limine' ve. 11 A'mine sonohili'mi gulive nene Ekese' Malasini ve lo minine' ve. Ido' noso linge seta' ha nizasivo noso linge ma ne'mo ekese' malasini lolo' ine' ne'mo nene evene' muki' goloso hilani' ve.
12 Ido' neloti' nene angelo' naba fo ne'mo nene pikuli hubu lo do nolo molavo ho' nene laka'ni mili seto hamo minanguti' linge hamota nene belavo liti'muso izine' ve. Ido' a'mine'mine votigilelo' ike'ni mininguti' lingela nene belavo liti'muso izine' ve. Ido' a'mine'mine votigilelo' sonohi' linge setata nene ha nizasivo hamota nene belavo liti'muso izine' ve. Holise' hamoku' gamene seto hamo mininguti' linge hamota nene labana've nomine' minine' ve. Ido' a'mine'mine ogo liti'muso hamoku' ize gito seto hamo mininguti' linge hamota nene labana' ngomosi minamivo liti'muso gehepeve ize minine' ve.
13 Ido' ninge minuvoni' nene nolise naba ma hamokovo' minidi'mo nene okulumo' veleta oluso' gehepeve hozene patelo nomonine' nene ninge nouvo nolo nabauti' ti' lo nolivo giluve: Agae, agae, agae. Angelo' lumo seto hamo nizani' nete pikuli'ine hubu li di no'ine milalisa naani' ne'mo nene misubou' alevela mulumo geni atoli'mine ogo soto' o-ngedelesa neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 13
A'mine Sata' Gele Vine' Loposo Nite' Ne'mo Loposo Nite' Gohi Seta' Ma Soto' Asine' Nene Amuzo nGemavo O'moso'mi Evenele Goboni Mili-ngidi Misubo Muki' Di Ti' Asine' Ningingumu' Ei' Zohane' Gizine' Gamazi1 Ido' ne'mine ningosa gohi ma ninguvoni' nene guvo nosouti' loposo nite' ma dizo nohetelivo ninguve. A'mine loposo nite' nene godolo sevenisi komu've tenisi minine' ve. A'mine komu've hamo hamoto' nene guve'inesi velitevo' gihaa' ani' angili' geheka' geheka' ine' ve. Ido' godolo hamo hamoto' nene gulive goloso O'moso do'mo leme-daa' gulive gizika' gizika' ani' ve. 2 Ido' a'mine loposo nite' ninguvoni' nene loposo pusi lepadi ne'mine oko'nosi mino gizene ana've nene loposo gaha naba' naba'mi gizene ana ne'minesi mino vele gavulo nene laioni gulo ne'mi vele gavulo ne'minesi minine' ve. A'mine loposo nite' nene a'mine sata' gele vine' loposo nite' naba ne'mo nene amuzo'vesi mo'mosi'vesi emosa eveneto' gizebo oga' amuzo naba nesi nene imine' ve. 3 Ido' ma ninguvoni' nene a'mine loposo nite' pusi lepadi gele vine' ne'mi godolo seveni minanguti' hamo' ma neve nene bili hilikeni' giline'za a'mine bili hilani' huso've nene mo lamine' ogani' ve. Ne'mine ogavo misubo vaiku' minave nene ne'mine ingumu' nene vo'ine vavo gopo ga'ine gili mini a'mine loposo nite' nene e'metani' ve. 4 Ne'mine igi a'mine loposo pusi nene amuzo imingumu' ve li a'mine sata' gele vine' loposo nite' nene opo'ni li gelekele' i-di mini ido' a'mine loposo pusi nesi opo'ni li ti' li lani' ve: Aizou, evene' hamolitesi a'mine loposo pusi nene lovo imi ivile' ilizado' minave nene ma nizamanako a'mine loposo niteto' nene lisihe' igi eze ne'mine minave nene ma nizamave.
5 Ne'mine ikevo a'mine loposo nite' ne'mo ei' oko'no do dizo O'moso do'mo leme-daa' gamazi lilingumu' nene O'moso'mo gele imine' ve. Ido' ike'ni foti tuu (42) ne'mi lulou' nene eveneto' gizebo ogo minaa' amuzo do mino ogo molo ilive lo nemukisi gele imine' ve 6 Ne'mine ogavo aza api' ogo O'mosomu' gamazi goloso lo gulive've do'mo lemo minevo' alevo' oga' ine' numu'vesi ido' Okulumoku' minavesi nene dovo ledevo' o-ngedo minine' ve. 7 Ido' O'moso'mi evenele zuho lovo o ngemo ngivile' ilingumu' nene O'moso'mo gele emo evene' zuho ato ato' misubo ato atoku' mini'mi monave no'ine ato atokisi oko'ine ato atokisi minavelo' nene gizebo ogo mineline' amuzo nesi nene imine' ve. 8 Ne'mine ogavo me misubou' minivi' divi' igi nizani' aleve muki' nete a'mine loposo nite' nene opo'ni li gelekele' i-dilisave. Ado' sipisipi angale bili hilikevo neine' ne'mo do minine' bukuu' gulive'ine nene O'moso'mo olihe okulumo' misubo do soto' amine' gamenela gizamivo minamine' aleve muki' nete a'mine loposo nite' nene opo'ni li gelekele' i-dilisave. Ado' a'mine buku nene minevo' minevo' ngemeni dameni dalizaveti gulive'ine minaa' neine' bukumu' noluve.
9 Ido' gatine ngolo' live nii ma nene gamazi meve nene gililo:
10 Evene' ma ingine galapusolo' vilizado' o neivo ma nene mo galapusolo' vilizave.
Ido' evene' ma bainati mitetunu' ngibili hililizani' o neivo ma nene
mo a'mine evene' nene bainati mitetunu' ngibili hililizave.
Ado' ne'mine monovo soto' ilingu' nene O'moso'mi evenele nene ele'vole' igi mulumo geni gihi'mi vi mini Kilisito'ni huli-dami ezela ha gi'mizi minilizado' o neive.
11 Neloti' ma ninguvoni' nene loposo nite' gohi ma misubouti' dizo nohetelivo ninguve. A'mine loposo nite' nene sipisipi angaleliti komu'ine ne'mine setakisi minine' mino gamazi've line' nene sata' gili vani' loposo nite' naba gize'ine a'inesi minani' nete gamazi laa' nani' ne'minosa line' ve. 12 Ido' a'mine loposo nite' ne'mo nene gomu' soto' ine' loposo niteli'mi amuzo muki' nene do mino a'mine'mi velelo' nene a'mine amuzodunu' inite' mata' ogo molo minine' ve. Ne'mine ogo misubosi a'mingu' mini'mi monani' aleve mukikisi nene gana' soto' ine' loposo nite' ado' bili hilani' huso've mo lamine' ogavo minine' loposo nite' neve nene gelekele' i-di opo'ni li minilizave lo a'mine alinge' soto' ine' loposo inite' ne'mo nene zatuho' o-ngidine' ve. 13 Ne'mine ogo atoli'mine suno naba ato ato' do soto' ine' ve. Ido' a'mine atoli'mine suno do soto' ingu' nene ma ne'minesi do soto' ine' ve. Ado' aza logavo eveneliti ve'nido' nene Okulumokuti' olo' ne'mo misubola limine' ve. 14 Ido' O'moso'mo gele emavo gomu' loposo niteli'mi velelo' nene a'mine atoli'mine suno ato ato' do soto' ine' nedunu' nene misubou' aleve go'ine izo ngele'mize gopo ine' ve. Ne'mine ogo misubou' aleve lo-ngedavo ingine a'mine bainati mitetunu' bili hilikevo vele gizo minine' loposo nite' nene gubi' izi imi opo'ni lilizangumu' a'mine'mi avazaha soza o'moso nite' ma lili' ilizave lo-ngedavo lili' ani' ve. 15 Ne'mine ikevo a'mine loposo nite' ne'mo a'mine lili' ani' avazaha niteku' nene sikalahu' molo-delingumu' O'moso'mo gele imine' ve. A'mine gele imine' nene loposo nite' ne'mo avazaha nite' nene sikalahu' molo-davo a'mine avazaha nite' ne'mo gamazi losa evene' nene lo-ngedavo a'mine loposo niteli'mi avazaha nite' nene gelekele' i-di opo'ni ma lamilizave nene ngibili hililizangumu' ve lo O'moso'mo gele imine' ve. 16 Ne'mine ogavo a'mine loposo nite' ne'mo zatuho' o-ngedavo evene' muki' ado' evene' nabasi evene' ngomosi moni heneni vesi goho' gahalikisi evene' maliti gonou' ve lili' igi minavesi ido' angise'ine gono'ine daa' avesi muki' nene a'nine zamela nehe golihi'nido' nehe ne'mida nene maki mili-ngidani' ve. 17 Ido' ne'mine igi evene' ma ingine a'mine maki ado' a'mine loposo niteli'mi gulive've nehe a'mine gulive've'mi naba've nehe neuti' ma damilizave nete nene inite' mata' meni hizilizangumukisi ido' maketi milalizangumukisi nene gili ngimami mo o'ove li-ngidani' ve. 18 A'mine maki ne'mi monovomu' nene gili vevesi gililizado' o neive. A'mine naba nene evene' mali'mi gulivemu' lo molo noluvonaze. Gatine gili vevesaa' ave ma nii ma nene a'mine naba nene gati luhuvo've hamo hamo' di nubo ika' ika' igisa a'mine loposo niteli'mi gulive nene di ningi gati gililisave. A'mine naba've nene sigisi sigisi sigisi (666) ne neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 15
O'moso'mo Lihime'inemu' Izebolo' Molani' Osu' Lo-deline' Inite' Ado' Evene' Di Goloso I-ngidilizani' Inite' Seveni Nene Angelo' Gohi Ma Seveni Nete Di Nizavo Loposo Nite' Ivile' Avete Nama Ma Nilavo Ningingumu' Zohane' Gizine' Gamazi1 Ido' ninguvoni' nene okulumoku' avazaha nite' naba gohi vode vilido' o minine' nene ninguve. Ado' angelo' seveni nete evene' di goloso i-ngidiliza nite' seveni di minani' nene ma ninguve. A'mine evene' di goloso i-ngidiliza nite' soto' ilizani' ne'mo O'moso'mo eveneliti lihime'inemu' izebolo' molani' nene osu' lo-deline' nenako a'midoti' nene evene' do goloso o-ngedeli inite' gohi ma soto' amoloseive.
2 Ido' ma ninguvoni' nene guvo noso ado' ngalasisi ido' olokisi mini gopo igi minasine' gele vine' nene ninguve. Ido' a'mine guvo nosola evene' ma oti nizavo ninguvoni' nene ado' loposo nite' ne'mosi a'mine'mi avazaha ne'mosi nene zatuho' ngeli ma i-ngidamasivo a'mine loposo niteli'mi gulive'mi naba've nene oko'nidokisi ma dami ngivile' ave nene minani' ve. A'mine aleve nene O'moso'mo ngimine' ngita gele vine' inite' hapu nene di mini 3 nama ma lani' nene ado' O'moso'mi gonolo' ve Mose' nama'vesi ido' sipisipi angale'mi nama'vesi nene li ti' li lani' ve:
Guvekasi ve O'moso amuzo malehe gaza ogo molo oga' naine' inite' nene
inite' naba atoli'mine vode vilido' o minine' inite' ne neive.
Evene' zuho ato atoliti Guvetesi ve make
gei' monovoka nene monovo gihile lisihe' gehepeve o neive.
4 Guvekasi ve,
gei' hamo' nene gemeni dameni lisihe' lamine' gehepevesi nane' nenako
gei' goliseka gelamo gei' guliveka do hozi lamilive nene hamokisi ma nomive.
Mo o'ove. Ado' gei' monovoka lisihe' lamine' nene
mo soto' gehepeve o neine' nenako
ne'mo nene evene' zuho ato ato' muki' nene igi
gelekele' i-gidi gei' vekalo' nene gopo'ni li minilisave.
5 Neloti' gohi ma ninguvoni' nene Okulumoku' O'moso'mi kekeize numu've ado' lo huko line' gamazi hize ele' ogato' minine' numu've seli numuno gele vine' nene akahe've si'ze gode neivo ninguve. 6 A'mine kekeize numunguti' nene a'mine evene' di goloso i-ngidiliza nite' seveni di minani' angelo' seveni nene limi heta ani' ve. Ingine genegana ngilani' nene lavolavo laminetunu' lili' ani' inite' guluvi' lamine' ve'ne ve'ne lo minine' nene ngilikani' mini loso'nido' nene ngolidunu' lili' ani' leti ne'mine nene izikani' ve. 7 Ido' mo limi heta ikevo ele'vole' igi ve'inesi ha minaa' nani' inite' seta've seta'veuti' hamoli'mo nene ngolidunu' lili' ani' luduno lapese ado' minevo' minevo' oga' neine' O'moso'mo izebolo' molangumu' lihime ngemeline' inite' vai' lo minine' lapese seveni nene a'mine angelo' seveni nene do ngimive. 8 Ne'mine ogavo O'moso'mi labana'velotikisi amuzo'velotikisi sokile've ne'mo a'mine kekeize numu'veu' nene vai' lavo evene' di goloso i-ngidiliza nite' seveni ado' angelo' sevenilite di minani' nene olihe di goloso i-ngidi'mi nivavosa evene' hamolitesi nene a'mine kekeize numu'veu' nene olihe ma dizilizado' amine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


James 3
Vete Nahuno Ne'mo Gamazi Goloso Lalize Lo Gizebo Lamine' O-delone Lo Gizine' Gamazi1 Neze zuho mate, laza tisa' lolo' ogo nonivete ladanga gamazi lolone' nene O'moso'mo a'minemu' goni' o-ledo haza evene' goni' o-ngedeline' nene ivile' ivosa leli' nene goni' nabalo' o-ledeline' nene gili nizave. Gili nizanako nemu' nene lengikuti' evene' muki' tisa' lili' amilo. 2 Evene' muki' laza ladani vai' oga' noune. Evene' hamo' hamolite gamazi ladanga lamilizani' nene ingine ve lisihe' gehepeve minilisave. Ve'nido' gizebo lamine' igi gopo gamazi lisa'manako oko'nine mukito' ha gizebo lamine' ilizado' i nizave. 3 Hosi ize ingine inite' naba nizani'za oko'ine di zovo' izi vilizangumu' ve li sitia' inite' ainidunu' lili' ani' ngomo lasolo nene ve'ningu' di ingihi-ngidikevo ne'mo gamazi gilaa' nave. 4 A'mine'mine ogo sipi nene inite' naba' naba neivo ido' hepe' naba ne'mo do vaa' neine'za sipilo' daa' ive aza sipi'mi sitia've ngomolo' gelelehe' ogavo inite' nabali'mo a'mido' gele do zovo' izo vaa' neive. 5 A'mine'mine ogo vete nahuno nene inite' ngomo lasolo neine'za a'minetunu' gamazi lokunivo ne'mo inite' naba ma soto' oloseive. Olo' vele ngomo ne'mo gulumo ogo za zuho inite' mata' muki' lovotaa' neive. 6 Ido' vete nahuno nene olo' ne'mino neive. Okodela inite' vaikuti' vete nahuno nene misuboko monovo goloso mukiliti ize'nibo nene neive. Vete nahuno ne'mo okode lute do gopo' napa' oga' neive. Olo' vele nene gulumo ogo za zuho inite' mata' muki' lovotaa' neine' ne'mine ogo misubou' evene' mukiliti vete nahuno nene olo' ebekuti' ve Satani ne'mo do velepe' alepe' ize-ledavo gamazi goloso losa a'midoti' ogo molo oga' noune' inite' nene golosovo' o do vaa' neive. 7 Ize gulo gaha nama, gosihe', nosou' nama gaha ato atoli'mine muki' nene ha di ga'ine lilizado' o neive. Ido' di ga'ine laa' nani'za 8 vete nahuno nene ve mali'mo ngelo do gala lamoloseive. Vete nahuno nene inite' goloso do velepe' alepe' izo mino hazasi minesa'mive. Vete nahuno nene zahemede goloso helaa' inite' ne'mine neive. 9 Vete nahunodunu' Guvetesi ve Metehine opo'ni laa' noune. Ido' O'moso eze gidini do soto' ine' evene' nene a'mine vete nahunodunu' gamazi goloso lo-ngedaa' noune. 10 Vete hamokuti' opo'ni laa' noune. Ido' do velepe' izo gamazi goloso nesi laa' noune. Neze zuhokizo, nene edamine' suno neive. 11 Noso hinipini' hamokuti' lingela nene naa' limivo ido' lingela nene ekese' limivo ilihe. 12 Za ato' za dize nolingu' za mali'mi gihile've ngelo izamoloseive. Vaini nala' malo' gohuno gihile ngelo izelihe. Ido' guvo nosoti' naa' noso ohizelibe. nGelo ma ohizamolosane. Nemu' nene veka hamokuti' gamazi laminekovo' lemelive.
Gele Vevesaa' Nene O'mosolati' Ani' Ve Lo Gizine' Gamazi13 Lengikuti' ve ma gamazi monovo gelaa' ive mino gala gele veveso oga' ive noline' nene hokolize' amo gele vevesaa' monovo ne'mo do soto' oga' neine' monovo ado' okode do'mo lemo minaa' monovo ogo molo minelidoti' nene a'mine gamazi monovo gelo gele vevesaa' monovo've nene do soto' ilido' o neive. 14 Ne neiha lingine lutingu' lukehe ekese' ngibili mini ge hulo ne hulo li mini okodine di dizi laza gate gele veveso oga' nonive ne none li lilizani' nene mo gamazi lamine' lami sozasi lilisanako nemu' ne'mine lamilo. 15 Ne'mine ilizani' nene O'mosolati' neine' gele vevesali'mi monovo nene dalisave. O'mosomu' gili hulaa' ave me misubou' ve ingine iga' nani' ne'mine Satanilati' neine' monovo nene dalisave. 16 Lu'ningu' lukehe neivo ge hulo ne hulo li minilizada evene' lu'ine bizamivo gopo' napa' mini monovo goloso ato atoli'mine muki' di minilisave. 17 O'mosolati' gele vevesaa' monovo di minave engi' monovo'ine nene ne'mino neive: Inite' naba nene lu'ningu' goloso initekisi nomivo lu'ine laminekovo' minaa' neive. Ido' a'midoti' nene ve hongu vevo' mini gelekele' igi evene' muhele'ine ningi di lamine' tamine' i-ngidi ido' evenekumu' gili mamu' ngumo hilivo mamu' gosele' ngibilivo ami di kegesi-ngidami mini ve'ine avileloti' soza lamilisave. 18 Ido' hongu ve evene' kuku hili-ngidi hongu li minaa' nani' ne'mi gihile nene lisihe' lamine' minaa' nene soto' ogavo dalisave.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


James 4
Me Misubou' Minaveti Monovomu' Lumo Helalive Lo Gizine' Gamazi1 Ido' gamazi gohi ma lo-lengemeloze: Linginela lingizebolo' molavo lovo hizi minaa' nani' nene naniteli'mo ve. Lingine lanite' gili ahu' lani' inite' nete lutingu' lovo di soto' ikevo ne'mo lovo hizaa' nave. 2 Inite' mamu' lungumo hiline' nene dami evene' ngibililisa gilaa' nave. Ido' a'mine initekumu' mumuzo' igi ngeli ma damilizani' ogavo ma gililinga li lovo hizaa' nave. Inite' ma damani' nene O'mosola voku' lisa'madi'mo nene disa'mave. 3 Ido' inite' mamu' O'mosola voku' lani'za gatine goloso gili langisetine a'mine initeli'mi lanite' gililizangumukovo' voku' likevosa nene O'moso'mo lengemesa'mive. 4 Lingine nene vene' ma va'ningine huli ve gohi malo' vaa' ave ne'mine mini O'mosomu' lungumo hiline' nene huli me misubou' ve O'mosomu' gili hulani' alevemukisi ido' engi' inite'inemukisi lungumo heleline' ne'mo O'moso mehedine imaa' ido' lovo i imaa' o neine' ne gilamahe. 5 Ido' mono' godolou' gamazi ma ne'mino neive:
O'moso'mo leze luteu' molani' sikalahute ne'mo inite' ato' atokumu' umo helavo
a'mine nene dalongisi lo ahu' laa' neive.
A'mine gamazi nene hazamu' neive li gilahe. O'ove. Hazamu' nomive. 6 Ne neiha lumo helaa' inite' goloso nene gele emamoloningumu' ve lo O'moso'mo vauve elo hize ele' o-ledaa' neive. Nemu' nene mono' godolou' gamazi ma ti' lo neive:
O'moso'mo hokolize' iga' ave lovo o ngemo limi minave hize ele' o-ngedaa' neive.
7 Nemu' nene O'moso gelekele' i-di Satani nene o've li-di gili huli-dilo. Ne'mine ikevo hulo-lengedo golise vohaha oloseive. 8 Lingine O'mosola vi gi'mizilizani' nene aza linginela a'mine'mine ogo gi'mizeleseive. Lingine goloso inite' daa' nave a'mine inite' alo' hulilo. Ido' O'mosola volohe goloso initeta volohe li ve'nehe' ka'nehe' nilani' nene huli lutine noso izi di lamine' ilo. 9 Lingine monovotida gili evene' goloso none li agae agae li longovozo hili mulumo gili ive ilo. Ee, gize zohi' igi longolize izaa' nani' nene huli mulumo gili muhele' igi ivevo' igi agae agae li minilo. 10 Ne'mine igi Guvelesi ve'mi velelo' langisetine lutine di'mi limilo. Ne'mine ikevo Guvelesi ve aza do'mo dize-lengedeleseive.
Evene' Ge Dovo Ledevo' O-nede Ne Dovo Ledevo' O-gede Lamaakumu' Gizine' Gamazi11 Neze zuho mate, lengiku' ge dovo ledevo' o-nede ne dovo ledevo' o-gede lamilo. Ve mali'mo gonolohi monovo ize' molo dovo ledevo' ogo lihime molo-deline' nene ezevo' ne'mine o-damoloseive. Lou' gamazi nesi ne'mine o-do dovo ledevo' ogo ivile' ogo ize' molaline' nene lou' gamazi gele daa' anive minamo lou' gamazilo' gizebo ogo ize' molaa' anive lolo' ogane. 12 Ido' O'moso'mo asi've hamo' lou' gamazi do soto' ogo ize' molaa' ive neive. Asi'vevo' do lu' izaakumu' ido' lele'mize tolovo ogakumu' laa' ive neive. Neine' nenako gasika O'moso noosa gonahi monovo ize' molo lihime molo-delibe.
Igi Mili Ilizangumu' Okodine Di Dizamilo Lo Gizine' Gamazi13 Lingine nene O'moso ivile' igi idise nehe aize' nehe ebe' mala vo kilisimasi hamo' mino bisinisi gono do moni heneni do soto' olone li laa' nani' aleve nene gamazi ma lo-lengemeloze. 14 Aize' inite' ne'minesi ne'minesi ogo molo ogo minelone laa' nani' nene lingine aize' soto' iline' inite' nene gili niisa laa' nahe. Lingine mo gilamave. O'mosovo' gele neive. Lengi' minivi' divi' igi nizani' nene olo' sokile ne'mino neive. Olo' sokile nodizivo nodizivo evene' gamene ngomo ningi nizavo gete geto osu' laa' neive. 15 Nemu' nene ne'mine li lilo: Guvetesi ve'mo gelavo lamine' o neivo ma mine do dizo inite' ne'minesi ne'minesi ogo molo minelone li lilo. 16 Idise lingine monovo goloso di lihime nidave. Hokolize' igi O'moso ivile' igi inite' ne'minesi ne'minesi ogo molo minelone li okodine di dizaa' nave. 17 Ido' inite' veveso lisihe' ogali'mi monovo ningi gili minisasi a'mine monovo lisihe' amilizani' nene lihime dalisave. Nemu' O'moso ivile' ami O'moso'mo gelo gele lemavo ma inite' ne'minesi ne'minesi ogo molo minelone li lilo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Thessalonians 1
Paulo' Tesalonika Aleve Geke' Lo-ngedo Luhuvo Gize-ngidine' Gamazi1 Paulo' nazasi Siluvanokisi ido' Timoteokisi laza meteho O'moso ido' Guvetesi ve Izesu' Kilisito' eze evenele zuho lingine Tesalonika ebeku' mulise milaa' nani' nene luhuvo nite' mene nogize-lingidunge. Ningilo. 2 Ido' meteho O'moso ido' Guvelesi ve Izesu' Kilisito' engitati' nasahili' ido' hongu lo lamino minaa' monovo nene lengita mine do vo minivoo.
Izesu' Tine' Molo Aline' Gameneu' Goni' Iliza Gamazi3 Leze zuho mate, Izesu'nimu' gili ele'vole' iga' nani' nene naba ogavo lutine hamo hamo' ge neme ne geme li minaa' nani' nesi naba ogavo nemu' nene O'moso opo'ni lolonido' lisihe' ogavo gamene gamene lengikumu' ve lo opo'ni laa' noune. 4 Lengi' goboni mili-lingidi mulumo nite' i-lingidivi' i-lingidivi' igi minaa' navo mulumo gili minangu' nene Izesu'nimu gili ele'vole' anitine nesi hulami amuzo mili minaa' ani' ve. Ne'mine ani' ne gelo O'moso'mi evenele zuho muki' mini'mi monada lengikumu' longopo'ni lo gulivetine do hozi laa' noune. 5 Ido' O'moso'mo gizebo o neingu' vo holalone li lingine a'minemu' mulumo geni ha gihi'mi vi nizani' ne'mo nene a'mine O'moso'mo gizebo o neingu' vi hilalizado' do lisihe' o-lengedelesa neine' ne'mo nene O'moso'mo do lisihe' ogo ize' molo-ledaa' neine' nene do soto' ogave. 6 Ido' ne'mi monovo ne'mino neive: Guvetesi ve Izesu' aza amuzo malehe angelo'vesi Okulumokuti' limi soto' i limilizani' gamenela nene O'moso'mo gilivo lisihe' o neivo aza mulumo inite' i-lingidi minaa' nave engi' nene a'mine'mine ogo mulumo inite' o-ngedeleseive. Ido' goboni mili-lingidikevo mulumo gili minaa' nave linginesi lelikisi nene a'mine mulumo nite' do mate-ledo do hongu lo-deleseive. 8 Ne'mine noogo olo' gulumosi lemo O'moso'mi monovo gilamave nesi Guvetesi ve Izesu' Kilisito' ei' gamazi lamine' nene gili disa'mave nesi lihime ngemeleseive. 9 Ee, ve a'ne'mine ve lihime ti' ogo ngemeleseive: Guvetesi ve'mi veleloti' ngimisele hulavo vi eze amuzo'vesi labana'vesi mo ningami mini golosovo' igi minivi' minivi' ilisave. 10 O'moso'mo lihime ne'mine ogo nongimivo Izesu' tine' molo aline' gamenela eze evenele zuho di kegesi minani' ingine eze labana've ningi di ti' igi ezemu' gili ele'vole' igi minave ingine gamazi'inesi nomivo siza li-dilisave. Ido' lingine leli' lo-lingimune' gamazi nene gili ele'vole' ani' nenako nemu' linginesi a'mine evenekisi minilisave.
Paulo' Aza Tesalonika Alevemu' O'mosola Line' monovomu' lo-ngimine' Gamazi11 Nemu' nene lengikumu' ve lo gamene gamene O'mosola laa' noune. Igi mili minilizani' ve lo lengele'mize molani' monovo nene igi mili minilizado' aza O'moso'mo do lisihe' o-lengedo amuzo molo hize ele' o-lengedavo ne'mo lingine O'mosomu' gele ele'vole' o none' ne'mi gihile do soto' olone li inite' lamine' ilisa gilani' muki' nene gihile izelive lo nolune.
12 Ido' ne'mine lo O'mosola laa' noune' nene nemu' laa' noune: Ado' leli' O'mosote ido' Guvetesi ve Izesu' Kilisito' ingine a'mine laa' nounido' igi nasahili' i-lingidikesivo lingine igi mili igi minilizani' monovotidoti' nene Guvetesi ve Izesu' gulive've di hozi li nizavo aza nene lengi' gulivetinesi do hozi lilingumu' ve lo laa' noune.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Corinthians 5
Kolidi Alevetingu' Vene' Vemoholite Iga' Ani' Monovo Goloso Nene Soto' Ingumu' Paulo' Line'1 Evene' muki' nete lengi' muliseu' nene vene' vemoholite iga' ani' monovo goloso ma soto' neive li li'mi nimonave. A'mine inite' nene mono' gilamaa' avetingukisi isa'mani' inite' atoli'mine goloso ve. A'mine inite' nene evene' ma lengi' muliseu' neiveli'mo melehi elenahine dave. 2 Ido' lingine inite' ne'mine soto' ine' nemu' nene okodido' gili longovozo hilami monoku' dize nonive ne none li nanimu' okodine di hozi li nizave. Lingine agae li longovozo hili lengi' muliseuti' a'mine monovo goloso dave nene imiseli hulilizanako imiseli hulamave. 3 Naza nene oko'ne'vesi hota minuvoni'za vo'ne nene lengita lengikisi maka' minine' gelave. Ido' maka' lengikisi minune' gelavo a'mine inite' goloso ive'mi gamazi've nene gelo ti' lo lo huko luve: 4 Lingine mulise milikevo neni' vo'nedunu' lengikisi minune' gelavo Guvetesi ve Izesu' aza do amuzo molo-lengedavo eze velemu' igi monovo goloso daa' ive nene goni' i-di imiselikevo aza nene lengi' muliseuti' lemo Satani'mi anau' vavo ne'mo monovo goloso daa' ine' oko'no've nene vo goloso ogavo alinge' Guvelesi ve ti'no aline' gameneu' nene a'mine ve'mi sikalahu' do u' izelingumu' ve li lihime imi imiseli hulilizave.
6 Monovo goloso ne'mine daa' ive aza lengi' muliseu' neivo lingine mono' gele guno o none li lingine okodine di hozi li nizani' nene lamine' amive. Beleti do lulu izaa' ine' inite' zisiti nene ngomo lasolo ma doo beleti lolo' olone' palauva' vaiku' nene nososi do gopo okunivo a'mine zisiti ne'mo palauvaku' mono osu' laa' neine' nene gilamani' nehe. Ido' a'mine'mine ogo lihime goloso daa' ive hamokovo' nene lengiku' minavosa ne'mi lihime nene lengi' mukita dizavosa mulisetine nene goloso oga' neive. 7 Nemu' nene O'moso'mo Zuda veti avotemote Aigita misubou' minani' ise'ine izingumu' gili holise' minilisa numudeu' zisiti minamilive li numu'ninguti' zisiti vise' igi di hulaa' nani' ne'mine igi lingine lihimete nomine' minelone li goloso inite' lengita noline' nene vise' igi di hulilo. Ido' Zuda vete a'mine ise'ine izine' holisekumu' nene sipisipi angale ma bilaa' nani' ne'mino leli' sipisipi angale Kilisito'nisi bilikevo leli' lihimetemu' hiline' nenako lingine lamine' lihimetine nomine' nizani' gele neive. 8 Nemu' nene Zuda vete a'mine holise' minaa' nani' gameneu' gameneu' nene zisiti hulamavo lulu izamine' beleti ni minaa' nani' ne'mino laza nene litehe inite' zisiti ne'mino lute golososi monovo golososi lelita minamine' mino lute lisihe' laminekisi mino inite' lamine' gihilevo' ogo molo minelone.
9 Luhuvo inite' gomu' ma ti' lo gize lingimuvoni' ma neive: Lingine nene vene' vemoho' monovo goloso gopo' napa iga' avesi bizi moni zogo mili namilo lo lo-lengede nouvoni' ma neive. 10 Nene luvoni' nene me misubou' aleve O'mosomu' gilamani' heta ato' aleve ma gopo'napa monanikisi ido' mumuzo' iga' avesi gumine gizengize vesi ido' soza o'mosomu' ngopo'ni laa' avesi mudise huli-ngidi mini kegesi minilo luvodini ne'mine ve misubo vaito' mini'mi monaa' nani' nenako huli-ngidi mini kegesilisa huli-ngidi zaa' misubola vadine. Lingine misubo muki' huli mala ngeli vamilisanako ma mini kegesilizave luvodini ngeli ne'mine amilizado' luvodine. 11 Nemu' nene luhuvo gize lingimuvoni' gamazi'mi monovo ma nene ne'mino neive: Evene' ma Izesu' evenele leli' muliseuti' none laa' nave vene' vemoho' engi' nete monovo goloso iga' ilizani' nehe mumuzo' iga' ilizahe soza o'mosomu' ngopo'ni laa' ilizahe noso ni sipaki iga' ilizahe ido' gumine gize ngize ve minilizahe ne'mine ve nesi nene bizi moni zogo milamilizave. Ee, noso' nite' engikisi maka' mo keke' namilizave. 12 Naza nene mono' gilamani' aleve engi' monovomu' ize' molo lo huko-ngedaa' gono nene neni' gono nomine' nenako engikumu' nene lamuve. Heta mono' gilamave engi' monovo'inemu' ize' molo laa' nene O'moso'mi gono neive. Ido' lengi' muluseu' mono' nigilani' aleveti gamazi'inemu' laa' nene lengi' gonotine ma nenako damilizahe. Nemu' nene mono' godolou' ti' lo minine' nene gili dalo: Ve ma ingine monovo goloso daa' niilizave nene lengi' mulisetingu' minamilizaze. nGimiseli hulilo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 22
A'mine Zelusalemi Numuno Ebe' Gosohoku' Nene Minevo' Minevo' Izeleho Minine' Nososi Ido' Zaasi Ningingumukisi Zohane' Gizine' Gamazi1 Ido' a'mine monusine' angelo' ne'mo ma nelebizine' nene minevo' minevo' minali'mi izeleho minine' noso nene ado' O'mososi sipisipi angalesi minaa' nasine' mo'mosi'nidoti' nene ngalasi lamine' ne'mine ve'ne ve'ne elo lemosa o lomo minine' nene nelebizine' ve. 2 A'mine noso nene a'mine numuno ebeku' aka naba minine' ne'mi olusoku' nene o lomo vo neivo a'mine noso ne'mi gaheve hela hela'vela nene minevo' minevo' minali'mi izeleho minine' za seta' nene dizi minasine' ve. A'mine za netise nene ike'nilo' ike'nilo' gihile izika' izika' igi mini Kilisimasi hamoku' nene gamene tuvelu ne'mine gihile izaa' nasive. A'mine za netise avile'ine nene evene' zuho ato atokuti' aleve muki' ingine nikevo inite' gizi dami ha laminekovo' minilizave losa minine' ve. 3 A'mine numuno ebeku' nene O'moso'mo usi' izaa' neine' inite' nene hamokisi ma minamavo O'mososi sipisipi angalesi minaa' nasine' mo'mosi'ine nene a'mine numuno ebeku' ne neivo O'moso'mi gonolo' ve've nene opo'ni li di naba i-di gelekele' i-di minilisave. 4 Ne'mine i-di mini ei' gulive've nene golihi'nido' neivo ei' golo vele'velo' nene ha ningi'mi vi minilisave. 5 Ido' liti'muso neve nene gohi ma minamoloseive. A'mine aleve nene Guvelesi ve O'moso ne'mo nene hize labana' ele-ngedo mineleseinako nemu' nene lamuli'mo nehe holi'mo nehe hizi labana' ili-ngidaa' gono dalisido' nene ma minamilisasive. Ido' a'mine aleve nete guve'inesi ve ne'mine lili' igi gono di minilizani' nene mo huko vamivoo divi divi' igivo' minilisave.
Zohane' Aza Izesu' Alingumu' Angeloli'mo Lo-imine' Gamazisi Izesu' Line' Gamazisi Gizosa Buku Nene Gize Osu' Lolosa Gizine' Gamazi6 Ido' angelo' ne'mo nene ti' lo lo-nimive: A'mine gamazi meve nene mo lamineto' nenaze. A'minemu' nene mo gili medeli minilizado' o neive. Guvelesi ve O'moso ado' poloheteliti lu'ine do ote-ngedaa' ive ne'mo nene geto soto' ilido' o neine' initekumu' nene ei' O'moso'mi gonolo' ve ngelebizelive lo angelo've nene imiseline' ve. 7 Ee, Izesu' ti' lo nolive: Me gililo. Naza mo geto alosuve. Evene' ma ingine O'moso'mi veleuti' gamazi me bukuu' neido' nene ma di mini e'metilizave nene mo ngolize izilizani' akalo' mini mili nizave. 8 A'mine gizuvoni' inite' muki' mene neni' Zohane' giluvoni' inite' ido' ninguvoni' inite' nene neive. Ido' a'mine inite' mukikumu' nene gelaa' ido' ningaa' ogosa naza a'mine inite' muki' nelebizine' angelo' nene opo'ni lo do naba o-delesa gizeneu' lemo go'ne hizo unguve. 9 Ne'mine uvoni'za aza ti' lo lo-nimive: Gazasi geze zuho polohete nizavesi ido' me bukuu' neine' gamazi di mini e'metaa' navesi lingine O'moso'mi gonolo' ve nizani' ne'mino nazasi a'mine'mine ogo O'moso'mi gonolo' ve mino lengi' gidini nouze. Gaza ne'mine o-nedamo asi O'mosovo' nene opo'ni lo do naba o-dezo. 10 Ne'mine lo gohi ma ti' lo lo-nimive: O'moso'mi veleuti' gamazi me bukuu' neine' mene gihile izeline' gamene nene mo avito' ogaze. Evene' a'mine bukuti' mene gati gililizani' aka'ine hize tile-ngedo kekeize luhuvo a'mine bukulo' nene mo hitamozo. 11 Ido' gamene nene mo avito' ogani' nenako nemu' nene monovo goloso igi mili iga' nave neve nene a'mine monovo'ine nene ha igi milivo' minilizani' o neive. Ee, goloduvo ele vine' monovolo' e'metaa' nave ingine nene a'mine goloduvo ele vine' monovolokovo' nene ha e'metivo' minilizani' o neive. Ido' monovo lisihe' lamine' igi mili iga' nave ingine neve nene a'mine monovo lisihe' lamine' nene ha igi milivo' minilizani' o neive. Ee, O'moso'mi evenele lili' igi nizave ingine nene mo O'moso'mi evenelelite igi mili ilizado' o neine' monovo lamine' nene ha igi milivo' minilizani' o neive.
12 Izesu' ti' lo nolive: Gililo. Naza mo geto alosuve. Ido' aloni' nene evene' hamo hamo' igi mili ani' votigilelo' nene golo hizo meni ngemelove lo a'mine ngemeloni' inite' ado' meni golososi ido' laminekisi nene do alosuve. 13 Neni' neve nene inite' mata' minamangu' gomu' molo mino alinge' ma osu' lilizani' nene naza ha minevo' minevo' ogo minelove ado' ganakuti' mino ido' alingetasi minelove ne nouve.
14 Ido' evene' ma ingine oko'nido' inite' noso izaa' nani' ne'mini lu'ine di guluvi' lisa minilizave ingine nene ngolize iziliza akalo' mini mili nizave. Naza gele ngemekuvo ingine O'moso'mi numuno ebe've'mi gatengu' nene dizisa minevo' minevo' ogo minaali'mi izeleho minine' zali'mi gihile nene naa' ilisave. 15 Ne neiha evene' ma ize gulo monovo'inesi minave poisini inite' pata' di monaa' avesi ido' vene' vemoho' monovo goloso gopo' napa' iga' avesi ido' evene' ngibili hilaa' avesi ido' soza o'mosolo' gelekele' i-ngidi gubi' izi ngimi ngopo'ni laa' avesi ido' soza gamazimu' lanite' gili laa' ave muki' nesi nene a'mine numuno ebeku' nene dizami haza hetavo' minilisave.
16 Neni' Izesu' nene naza angelo'ne meve ne alinge' soto' iline' inite' memu' nene evene'ne mulise mini'mi monani' lengi' nene vo lo soto' ogo lo-lengemelive losa imiselekuve. Neni' neve nene Davidi' nalavauti' ado' Davidido' medelo mino ei' mo'mosi've do O'moso'mi eveneleliti Guve'inesi ve naba lolo' ogo gizebo o-ngedo mine'mo vo minaa' uve ma nene nouve. Naza nene nedenga' holukati' dizaa' neine' sonohi' labana'vesi minine' ado' ganangome' ma'minosa minuve ma nene nouve.
17 O'moso'mi Sikalahu' ne'mosi ido' vene' ne'mino Izesu' mudise do eita iline' evenele inginesi nene gaza ano nilave. Ido' gamazi mene gililizave muki' nesi nene eikumu' gaza ano lilizado' o neive. Ido' evene' ma minevo' minevo' minaali'mi izeleho minine' nosomu' ngisavo a'mine noso ma nalisa gililizave ingine nene haza gidini nalisave.
18 Ido' O'moso'mi veleuti' gamazi me bukuu' neine' nene gati gililizave mukikumu' naza ti' lo hungo' molo nolo-ngiduve: Me bukuu' gizuvoni' gamazilo' mene evene' ma ingine gamazi ato' gohi ma a'mido' imine' mili gizilizave nene ingine adi'mino O'moso'mo engi' minevo' alevo'ningu' nene imine' molo do goloso o-ngedeline' inite' nene do soto' o-ngedeleseive. Ado' mene bukuu' gizuvoni' inite' nene evene' di goloso i-ngidiliza inite' ne'mine ma do soto' o-ngedeleseive. 19 Ido' O'moso'mi veleti' gamazi a'mine mene bukuu' neinguti' ma di hulilizave nene O'moso'mi numuno ebeku' dizi mini minevo' minevo' minaali'mi izeleho minine' zali'mi gihile di nalizani' aka nene O'moso'mo engitati' do huloloseive. A'mine zamukisi ido' numuno ebekumukisi me luhuvo gize do limuvonguko gize nouvoni' inite' mamu' nene noluve.
20 Ido' me bukuu' gizuvoni' gamazilo' hize ele' ive ne'mo nene ti' lo nolive: Ee, lamineto' naza mo geto alosuve nolive. Mo ne'mino miniliho. Guvekasi ve Izesuvo gaza ano.
21 Guvetesi ve Izesu' nasahili've ne'mo nene lengi' mukita mine molo miniliho.
Moda a'nesi' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 20
Paulo' Makedonia Misuboukisi Ido' Akaia Misuboukisi Vine' Gamazi1 Gamazi gulugulunga lani' nene osu' lavo Paulo' aza Izesu' zuho asi lo do avito' o-ngedo ga'ine do do amuzo molo-ngede mese' aseka lo-ngedo hulo-ngedo Makedonia misubouko vine'. 2 Ido' a'mine misubou' mono Izesu' evenele zuho a'mingu' mini'mi monani' nene gamazi vai' lo-ngemo monoku' amuzo do molo-ngedo'mo vo Akaia misubo ado' gulive ngomo nGiliki misubouko vo heteline'. 3 Hetelo nela ike'ni setohamo mino Silia misubouko volosa sipiu' dizelesa neivo Zuda vete gili gohoni milani'. Paulo' nene gelo Makedonia misubouko gohi do tine' molo volosa giline'. 4 Ne'mine lo gelo Belia ebekuti' Pilo' gipele Sopatolo' ve ido' Tesalonika ebekuti' Alisitako' ve ido' Sekudo' ve ido' Delebe ebetoti' Gaio' ve ido' Timoteo' ve ido' Asia misuboukoti' Tikiko' ve ido' Tolohimo' ve evene' ne'mine Paulolesi makato' e'metavo vi Makedonia misubou' heteli Paulo' aza a'mido' minavo 5 ezesi maka' monave muki' nene gomu' mili vi Toloasi numuda di gese' igi lelikumu' gizebo igi minani'. 6 O'moso'mo Zuda veti avo'ningine ise'ine izingumu' gili mini lulu izamine' beleti naa' ani' gamene osu' lavo laza Paulolesi ido' evene' masi Hilipi ebe' hulo vo sipiu' dizo guvo noso huko'mo novunivo gamene faef ogo novivo Toloasi ebeta vo hetelune. Hetelo a'mido' salele hamo' minune.
Paulo' Aza Toloasi Ebeku' Mono' Lo-ngemo Ido' Eutiko'nisi Hilinguti' Do Ote-dine' Gamazi7 Mino salele gosoho' minelone' gamene api' ine' holuka' nene noso' nite' nalone lo do gese' ogo nonivo Paulo' aza nene aize' go' lavo volove lo nogelo mono' gamazi lo-ngeme' ngeme' ogo neivo liti'muso mudise lipele' iline'. 8 Numuno veleto' lulo mau' minuningu' nene lamu muki' gulumo ogo minine'. 9 Ne'mino neivo gipe goso've ma minine' gulive Eutiko' aza nene Paulo' mono' ha'na ha'na lavo viniduvato' mino vele hihi' ongumangu ogo minidoti' okise ongo helo imine' mili gizi'mi dizani' numuno lumu naba tili ne'mi viniduvatoti' velehe' lemo misubou' helavo di oti ningani' nene helavo 10 Paulo' numunguti' leme heta ogo gipe ne dizo abuti' izo noongo evene' ti' lo lo-ngimine': Lingine ive nama igi muludine hukamivo. Ve ne haza neive. 11 Ne'mine lo numunguko dizo lebeni inite' ngemo noso' nite' ngomo nani'. 12 Go' lavo Paulo' aza hulo-ngedo vine'. Novivo evene' ingine gipe vele gizo otavo mulu'ningu' lamine' gili numu'veuko ele'mizi di vani'.
Paulolesi Toloasi Ebe' Huli Mileto Ebeku' Vani' Gamazi13 Ne'mine ikevo Paulo' aza nene misubou' aka volove lo vavo laza sipiu' dizo Paulo'ni sipiu' ele'mize molalosa Aso ebeto' vo nonivo asi've misubou' ogo heteline'. 14 Hetelavo lezesi do bizo sipiu' ele'mize molo maka' vo Mitilene ebeku' hetelune. 15 Neloti' novunivo akalo' go' lavo Kio ailani gahevela gohi huko novunivo go' lavo Samo ailaniu' vo hetelune. Hetelo ongo oto Eheso ebe' nene ivile' ogo vo Mileto ebeta hetelune. 16 Ido' Eheso ebe' ivile' une' nene Paulo' aza Zuda veti holise' gamene Pedekosi ve langu' nene O'moso'mi Sikalahu' limine' gamene aliteline' nene Zelusalemi numuno ebeta geto volone' aka neivo ma a'mida vo nouvo a'mine gamene aliteleseive lo amuzo molo geloo Eheso ebeta volone' nene a'mine Asia misubola mino gamene ha'na hulokunivo a'mine Pedekosi gamene gomu' ogo vavo alinge' Zelusalemi numuno ebeta nene vo hetelalone lo gelo Eheso ebeta vamo ivile' ogo volone lavo ne'mine une' ve.
Paulo' Mo Volosa Eheso Ebetoti' Mono' Gizebo Ve Gamazi Lo-ngimine' Gamazi17 Hetelo elese ve ngimiselavo Eheso ebeta vi mono' gizebo ve linge ma ngele'mizi ani'. 18 Eita igi hetelikevo Paulo' ti' lo lo-ngimine': Naza Asia misubouko gana' ogo hetelo lengikisi mine'mo dizo minuvoni' gameneu' nene gamene gamene ogo molo minaa' uvoni' monovo'ne nene lingine ningi gili nizave. 19 Naza ne'mino minaa' uvoni' ma neive: Haza ve ne'mine gelo naza hokolize' amo Guvelesi ve gelekele' o-do gono've do minuvoni' ve. Linginela a'mine gono've nodo mulumotine geleka' ogosa ive nama ogo minaa' uvoni' ma ve. Ido' Zuda ve nenikumu' lovo gizi hukadi'mo mulumo nite' gasavasi kise mino gono've haza do minuvoni' ma ve. 20 Ne'mine ogo lengele'mize lamine' iline' gamazi nene ma hite-lengedesa'muvoni' ma neive. A'mine mono' gamazi ma nene lo soto' ogo evene' mukiliti ve'nidokisi ido' numudingu' numudingukisi hamo' hamo' lo-lengemaa' uvoni' ve. 21 Zuda vesi nGiliki vesi lutine di velepe' izi goloso nite' huli O'mosola vi gi'mizi Guvetesi ve Izesu'nimu' gili ele'vole' ilizave lo lo gatine gatine ogo minaa' uvoni' ma neive. 22 Ido' O'moso'mi Sikalahu' ne'mo nala' o-nedo gelelehe' nonidine' gelavo idi'nise nene Zelusalemi numuda novuve. Holila vo heteluvo nanite' soto' o nemelihe lo ne'mi monovo gele vevesamuvoni'za 23 O'moso'mi Sikalahuli'mo nene numudo' namado' vetingu' nomonuvo galapuso nalali'mo ido' geni'vesi initelite nenikumu' gizebo i nizave lo lo-nemaa' neive. 24 Nemu' nene naza ogo molo nouvo nezela nanite' soto' ilihe a'mine initekumu' giluvo ha nite' neive. Nemu' nene neze nemeni'ne nene do gili' lo minamo Guvelesi ve Izesu' aza O'moso'mo nasahili' o-ledo do gatulo o-ledaa' neine' ne'mi gamazi lamine' nene lo soto soto' o-ngemo mineline lo gono nimine' nemukovo' gele mino a'mine gono nene do osu' lolosavo' nene gele nouve.
25 Ido' gililo. O'moso'mo gizebo o-ledaa' neine' aka ne'mi monovo lo soto' ogo vovotingu' minevo' dovo' uvo lingine ningani' ma neine'za idi'nise gohi go'ne ve'nelo' ningamilisave losa gele nouve. 26 Idi'nise nene lovo' ngolosevo' ogo lo-lengemekuvo gililo. Lengikuti' mali'mo labuluvo iline' nene ne'mi lihime nenita minamoloseive. 27 Naza nene oko'ne huko nehelele izamivo O'moso'mi galau' neine' nesi moda lo-lengeme osu' laa' uvoni' ma neive. 28 Langisetine okodine lutine gizebo niigi Izesu' evenele zuho nesi gizebo i-ngidilo. O'moso'mi Sikalahu' ne'mo engi' gizebo ve minilizave lo lengele'mize molani'. Ido' lengele'mize molani' nene O'moso'mo vono emekive'mi vaniseli'mo meni hizivo ei' ve lo dani' evenele zuho nene lingine gizebo i-ngidilizave lo lengele'mize molani'. Nemu' gizebo lamine' i-ngidilo. 29 Naza hulo-lengedekuvo evene' malite gulo hadene lili' igi vovotingu' heteli Izesu' evenele zuho lutine di gopo i-lingidilisave losa gele nouve. 30 Ido' lengikuti' evene' malite oti gopo gamazi li Izesu' evenele zuho lelita le'metilizave li muludingu' hizilisave. 31 Nemu' nene langisetine okodine gizebo lamine' igi minilo. Kilisimasi setohamo' ogo novivo gamene gamene go' laneme go' laneme ive nama ogo lengi' hamo' hamo' nene gatine doo gamazi lo-lengemaa' uvoni' nene hulosa'muvoni' ma neive. Nemu' lingine gili minilo. 32 Ido' idi'nise O'moso'mo hize ele' o-lengedelive lo eze anau' nomuluve. Aza nene nasahili' o-ledaa' neine' ne'mi gamazi'vetunu' lutine do ngi lo-lengedo eze evenele zuho do kegeso molave mukikumu' salani inite' molavo neinguti' nene ma lengemeleseive. 33 Ve mali'mi moni henenilokisi upuho' ogo dalosa amuvoni' ma neive. 34 Langisetine ningi gili nizave. Neni' oko'nelo' nitekisi ido' nezesi maka' gono daa' univeti oko'nido' initekisi nene na'nise a'netunukovo' gono do do soto' oga' uvoni' ma ve. 35 Ne'mine ogo aka lengelebizuvoni' ma neive. Laza Guvetesi ve Izesu line' gamazi mamu' gelo gono amuzo molo do evene' gulupese hize ele' o-ngedelone lo ne'mi aka'vesi lengelebize osu' lo nouvoni' ma neive. Izesu' line' gamazi nene ne'mino neive: Inite' limikevo dosa muludeu' lamine' gelelesune. Ne neiha inite' ngemeko nemu' muludeu' lamine' gilune' ne'mo nene ivile' o neive.
36 Paulo' ti' lo lo hulo ezesi inginesi obuvo'ine hizi O'mosola lani'. 37 O'mosola li ive nama igi ingine Paulo'ni abuti' izi golo ili nani'. 38 Ido' ive nama ani' nene Paulo' gomu' lo-ngimine' gamazi ado' ingine eze gololo' gohi ma ningamilisave lo lo-ngimine' gamazimu' gili mulumo naba gili ive nama ani'. Ne'mine igi sipiu' dizo vilive li ele'mizi limani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018